Azmin Ali wakili Perdana Menteri ke upacara pengebumian Shinzo Abe

PUTRAJAYA, 29 Safar 1444H, Isnin – Menteri Kanan Perdagangan Antarabangsa dan Industri, Datuk Seri Mohamed Azmin Ali akan mewakili Perdana Menteri Datuk Seri Ismail Sabri Yaakob, ke Upacara Pengebumian Negara bekas Perdana Menteri Jepun, mendiang Shinzo Abe, pada 27 Sept di Nippon Budokan, Tokyo.

Kementerian Luar dalam satu kenyataan memaklumkan upacara itu juga merangkumi sesi pertemuan bersama Perdana Menteri Jepun Fumio Kishida, dengan kehadiran Ketua Setiausaha Kabinet Hirokazu Matsuno, dan Menteri Luar Yoshimasa Hayashi, diikuti pertemuan ringkas bagi menyampaikan ucapan takziah kepada balu mendiang Abe, Akie Abe, di Akasaka Palace, Tokyo.

Abe, perdana menteri paling lama berkhidmat di Jepun, meninggal dunia selepas ditembak ketika menyampaikan ucapan dalam kempen pilihan raya di Nara pada 8 Julai.

Semasa menjadi Perdana Menteri Jepun, Abe pernah melawat Malaysia sebanyak tiga kali dan memainkan peranan penting dalam meningkatkan hubungan dua hala termasuk mengukuhkan lagi Dasar Pandang ke Timur (DPT).

Lawatan terakhir beliau ke Malaysia selaku Utusan Khas Perdana Menteri Jepun bagi memperingati ulang tahun ke-40 DPT, menyaksikan Abe mengadakan pertemuan dengan Perdana Menteri dan majlis menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah pada Mac 2022.

Pada 13 Julai, Perdana Menteri dan Menteri Luar Menteri Luar Datuk Seri Saifuddin Abdullah menandatangani buku takziah di Kedutaan Jepun di Kuala Lumpur, menurut kenyataan itu. – Bernama


Sugarbook: Kerosakan sistem sosial heret wanita ke lembah durjana

BANGI, 5 Rejab 1442H, Rabu – Wanita Ikatan Muslimin Malaysia (ISMA) menyambut baik tindakan Suruhanjaya Komunikasi dan Multimedia Malaysia (SKMM) menyekat laman sesawang Sugarbook.

Bagaimanapun Ketua Wanita ISMA, Dr Suriani Sudi berharap agar lebih banyak lagi laman sesawang seperti itu didedahkan dan diambil tindakan keras oleh pihak berwajib.

Sambil mengucapkan tahniah atas tindakan berani pihak kerajaan menutup akses laman sesawang Sugarbook, beliau menggesa sistem bersifat kapitalisme dan individualistik digantikan.

“Sistem sosial kapitalis hanya mementingkan keuntungan tanpa mengambil kisah tentang akibat daripada perbuatan yang jijik dan tidak bermoral ini.

“Keruntuhan institusi kekeluargaan, terhakisnya maruah dan harga diri wanita, gangguan kesihatan mental wanita akan mengheret masyarakat ke lembah binasa,” katanya ketika dihubungi Ismaweb.net, hari ini.

Mengulas lanjut, beliau berkata, sistem sosial yang ada pada hari ini telah mengakibatkan wanita terperosok ke lembah kedurjanaan, menggadai maruah diri demi kemewahan kerana dibuai oleh imej-imej yang banyak ditunjukkan di media massa dan media sosial secara khusus.

“Sugarbook seperti yang dinyatakan oleh Founder dan CEO merupakan laman sesawang yang membolehkan ‘sugar daddy’ melanggan ‘sugar baby’ bagi memenuhi keinginan dan nafsu masing-masing.

“Sugar daddy yang inginkan pemuas nafsu seks serta ‘sugar baby’ yang menginginkan kepuasan nafsu material.

“Oleh itu, masanya telah tiba untuk kita mencari alternatif kepada sistem berasaskan humanisme, yang bersifat kapitalisme dan individualistik,” katanya.

Sebelum ini, media melaporkan Malaysia diletakkan pada kedudukan ketiga tertinggi di Asia di belakang India dan Indonesia bagi negara yang mempunyai bilangan ‘sugar daddy’ paling ramai melalui aplikasi Sugarbook.

Aplikasi berkenaan didakwa menyediakan platform untuk mencari perempuan simpanan atau lebih dikenali sebagai ‘sugar baby’.

Lebih mengejutkan ramai pihak apabila Sugarbook melaporkan pendaftaran pelajar sehingga 40 peratus untuk menjadi ‘sugar baby’ sejak Januari lalu, atas alasan kononnya krisis kewangan yang dialami.

Ia juga mendedahkan seramai 12,705 pelajar terdiri daripada penuntut di Institut Pengajian Tinggi (IPT) di Lembah Klang, termasuk dua universiti awam, berdaftar dengan platform itu.


Tuduhan bunuh bayi ke atas remaja masih boleh dikaji semula: AGC

KUALA LUMPUR, 16 Rejab 1443H, Jumaat – Jabatan Peguam Negara (AGC) masih boleh meneliti dan mengkaji semula pertuduhan membunuh bayi lelaki baru dilahirkan yang dikenakan terhadap seorang remaja, kepada pertuduhan lain.

AGC menerusi kenyataan memaklumkan ia setelah mengambil kira perkembangan tambahan termasuk hasil siasatan kejadian rogol ke atas remaja perempuan itu yang berumur 14 tahun 11 bulan.

Jabatan berkenaan memaklumkan remaja berkenaan akan diadili melalui proses keadilan mahkamah mengikut Akta Kanak-Kanak 2001 (Akta 611) memandangkan orang yang dituduh itu adalah seorang kanak-kanak seperti mana takrifan di bawah Akta 611 dan jika disabitkan kanak-kanak itu akan diperintahkan untuk ditahan di bawah Seksyen 97(2).

Di bawah seksyen itu pesalah muda ditahan di penjara selama perkenan Yang di-Pertuan Agong, Sultan atau Yang di-Pertua Negeri, mengikut di mana kesalahan itu berlaku.

Menurut AGC, pertuduhan ke atas remaja itu adalah satu proses keadilan jenayah yang telus tanpa dipengaruhi oleh apa-apa dorongan dan berasaskan kepada keterangan semata-mata.

“Maklumat mengenai kejadian rogol hanya diketahui selepas remaja tersebut ditangkap, di mana satu laporan polis dibuat olehnya  pada 8 Februari 2022. Susulan daripada laporan polis itu satu kertas siasatan dibuka dan siasatan masih dijalankan,” menurut jabatan itu.

Menurut AGC, laporan polis berkaitan kertas siasatan itu telah dibuat pada 8 Feb lepas oleh seorang pegawai perubatan yang memaklumkan bahawa pada hari berkenaan 9 pagi, semasa sedang bertugas di Klinik Kesihatan Seri Bandi, Kemaman, Terengganu beliau telah dimaklumkan  mengenai satu kes bersalin di rumah.

“Pada jam lebih kurang 9.10 pagi, pengadu bersama pasukan telah ke lokasi dan terlihat satu perempuan sedang memegang bayi berhampiran sinki dapur. Pengadu juga mendapati tali pusat bayi telah dipotong dengan menggunakan benda tajam.

“Setelah membuat penelitian ke atas hasil siasatan yang dikemukakan, Pejabat Pengarah Pendakwan Negeri telah memberi kebenaran untuk pertuduhan ke atas remaja itu yang berumur 14 tahun 11 bulan di bawah Seksyen 302 Kanun Keseksaan  berkaitan kematian bayi dilahirkan itu,” menurut kenyataan itu.

Jabatan itu menyatakan bahawa, pertuduhan dibuat berasaskan keterangan saksi-saksi dan dokumentasi serta keterangan pegawai forensik dan pengesahan pakar patologi bahawa bayi yang mati itu berumur antara 38 hingga 40 minggu dengan berat 2.49 kg semasa dilahirkan dengan tali pusat telah dipotong dengan benda tajam dan terdapat kecederaan lain termasuk satu tikaman pada bahagian badan bayi tersebut.

Pada 15 Februari lepas, remaja itu didakwa di Mahkamah Majistret Kemaman di Terengganu atas pertuduhan dengan sengaja membunuh bayi itu di sebuah rumah di Seri Bandi di negeri itu antara 7 hingga 9 pagi, 8 Februari lepas mengikut Seksyen 302 Kanun Keseksaan yang membawa hukuman mati jika sabit kesalahan.

Bagaimanapun, pesalah di bawah umur 18 tahun tidak boleh dikenakan hukuman mati mengikut Seksyen 97(2) Akta Kanak-Kanak 2001, namun boleh diganti dengan hukuman penjara selama diperkenan oleh Yang di-Pertuan Agong, Sultan atau Yang di-Pertua Negeri, mengikut di mana kesalahan itu berlaku. – Bernama


Saya peluk Islam hanya untuk berkahwin tetapi…

BANGI, 29 Muharram 1442H, Khamis – Cindy – Ibu kepada lima orang anak – tidak menyangka niat memeluk Islam untuk berkahwin telah dibukakan hati bagi mendalami agama suci itu.

Wanita yang menetap di Jerman itu melafazkan kalimah syahadah tujuh tahun lalu, namun memanggil dirinya muslim sekitar dua tahun lalu.

Masa yang sukar

Cindy menceritakan dia menempuhi usia remaja yang sukar. Selain tinggal bersama-sama ibu bapa angkat yang berbeza dan berhenti sekolah, dia juga seorang ibu muda.

“Saya tidak gembira, saya tidak tahu apa masa depan saya. Saya berasa kehilangan. Saya cuba menjadi ibu yang baik tetapi tidak mendapat sokongan daripada keluarga. Suatu hari saya berjumpa dengan suami saya. Dia jauh lebih tua tetapi mengambil berat mengenai saya. Namun, dia beragama Islam.

“Walaupun dia tidak mengamalkan Islam, dia mengatakan kepada saya bahawa untuk berkahwin, saya perlu menjadi muslim. Jika tidak, keluarganya tidak akan menerima kami.

“Buat pertama kali dalam hidup, saya merasakan bahawa seseorang benar-benar mengambil berat tentang saya. Saya menerima Islam untuk dapat hidup bersama suami saya. Itu adalah keputusan terbaik dalam hidup saya,” katanya.

Pasangan itu berkahwin selepas Cindy mengucapkan syahadah secara rasmi, namun kehidupan dia berubah menjadi lebih baik lima tahun kemudian apabila bertemu dengan seorang rakan dari zaman kanak-kanak yang telah memeluk Islam.

“Tetapi berbeza dengan saya, dia menutup kepalanya, berdoa, membaca al-Quran dan berpuasa. Dia terpancar dengan cahaya khas. Dia bercakap mengenai Tuhan dan kasih-Nya kepada kita dan cinta kita kepada-Nya.

“Saya terkejut. Adakah itu Islam yang saya terima untuk berkahwin dengan suami saya? Saya bertanya pada diri sendiri. Saya menjadi sangat berminat untuk belajar lebih banyak mengenai Islam,” katanya.

Jalan untuk mendekati Allah

Cindy yang berusia lewat dua puluhan itu berkata, perkara pertama yang diajarkan oleh rakannya adalah mengucapkan syahadah lagi, kali ini dengan keyakinan yang benar.

“Kemudian saya perlahan-lahan belajar solat. Tidak mudah bagi saya untuk mempelajari perkataan dan ayat yang harus saya baca dalam solat. Saya disleksia tetapi Alhamdulillah kerana rahmat Tuhan yang tidak terhingga saya sekarang dapat membaca al-Fatihah dengan lancar.

“Saya cuba menunaikan solat lima waktu. Dan baru-baru ini saya juga mula memakai tudung. Kemajuan saya mungkin lambat, tetapi itu cara saya untuk menghadap Allah.

“Saya percaya bahawa Dia tahu perjuangan dan setiap langkah kecil yang saya ambil untuk menjadi muslim yang lebih baik,” katanya.

Apa yang didapati dalam Islam

“Mengamalkan Islam mengubah hidup saya. Akhirnya merasakan saya dimiliki. Rasa indah untuk mengetahui bahawa pada dasarnya saya mempunyai keluarga muslim yang sangat besar. Saya menemui kestabilan dan kedamaian, sesuatu yang selalu saya rindui sejak kecil.

“Saya ingin belajar lebih banyak dan menjadi muslim yang lebih baik kerana mahu anak-anak saya mempunyai teladan yang baik untuk diikuti. Saya mahu mereka melihat ibu mereka mengasihi Allah, berdoa dan menjadi wanita muslim yang jujur.

“Saya berdoa setiap hari agar mereka mengikuti saya dalam hidup dan mencintai Islam,” katanya.

Kesan hidup Islam

Lebih mengembirakan hati Cindy apabila suaminya mula perlahan-lahan kembali kepada Islam selepas melihat dia mengamalkan agama itu.

“Walaupun dia tidak pernah meninggalkan Islam, dia tidak mengamalkannya selama bertahun-tahun. Alhamdulillah, tahun lalu kami berpuasa Ramadan bersama-sama. Ia indah dan saya merasakan banyak berkat turun ke atas keluarga saya.

“Saya berdoa kepada Allah agar kita dapat berjalan bersama untuk mendekatkan diri kepada Allah,” katanya.

Artikel ini adalah terjemahan daripada penulisan Claudia Azizah yang juga pengasas bersama Institut Ulu-Ilir di Indonesia.


Banjir kilat: Satu PPS dibuka di Hulu Terengganu malam ini

KUALA TERENGGANU, 20 Jamadilakhir 1444H, Jumaat – Satu pusat pemindahan sementara (PPS) dibuka bagi menempatkan 43 mangsa banjir kilat di Hulu Terengganu, malam tadi.

Sekretariat Jawatankuasa Pengurusan Bencana Negeri dalam kenyataan memaklumkan PPS Balai Raya Kampung Hulu Kemat itu menempatkan 15 keluarga setakat 10 malam.

Penduduk berkenaan dipindahkan susulan kediaman mereka dinaiki air secara mengejut sejak 6 petang tadi. – Bernama


TH di bawah BNM tindakan ‘main-main’, separuh masak

ALHAMDULILLAH, tiba lagi Hari Raya Aidiladha atau dikenali juga sebagai Hari Raya Korban atau Raya Haji walaupun ini adalah tahun kedua kita tidak dapat merayakannya seperti biasa kerana penularan wabak. Mungkin ini juga adalah satu pengorbanan yang terpaksa dilakukan demi menjaga nyawa sebagai sebahagian dari tuntutan agama ‘Menjaga Nyawa’.

Namun, Raya Haji pada tahun ini juga ada kelainannya sedikit kerana kita sedang gusar dengan perkembangan dan nasib Lembaga Tabung Haji yang dikatakan akan diletakkan di bawah seliaan Bank Negara Malaysia yang bakal menyenaraikannya sebagai ‘prescribed Islamic financial institution’ di bawah seksyen 223 Akta Perkhidmatan Kewangan Islam 2013.

Walau bagaimanapun, sehingga kini, cadangan kerajaan ini mendapat bantahan ramai pakar kewangan dan perbankan Islam selain tokoh-tokoh masyarakat Islam yang gusar dengan langkah yang dikira ‘separuh masak’ ini. Mengapa ‘separuh masak’? Anda boleh rujuk ulasan panjang lebar saya mengenai perkara ini.

Sebagaimana tuntutan ‘Menjaga Nyawa’ seperti mana dalam prinsip maqasid syariah, ‘Menjaga Harta’ adalah sesuatu yang terkandung dalam prinsip tersebut. Apatah lagi apabila ianya melibatkan harta jutaan umat Islam yang menyimpan untuk pergi haji dan agenda memperkasa ekonomi umat Islam. Maka, perkara ini tidak boleh dibuat main-main dan ‘separuh masak’.

Selain itu, menjaga harta umat Islam dari ‘tangan-tangan jahat’ adalah sesuatu yang sangat perlu ditekankan. Oleh kerana itu, kita menyokong usaha RCI oleh pihak kerajaan terhadap pengurusan dan operasi Tabung Haji. Ahli-ahli politik dan mereka yang berkepentingan perlu dibersihkan dari Tabung Haji.

Kesimpulannya, jangan sampai kesilapan kita pada hari ini, menyebabkan anak cucu cicit kita rugi dan sebuah institusi Islam yang pernah unggul di persada dunia, akhirnya dikecil serta direndahkan skopnya menjadi seperti bank semata-mata. Sangatlah rugi.

Ayuh pertahankan Tabung Haji sebagai institusi Islam yang unggul.

Selamat Hari Raya Korban, jangan sampai Tabung Haji terkorban!

Haji Aminuddin Yahaya
Pengerusi PEMBELA


Lebih 200,000 rakyat Thailand derita stres akibat COVID-19: Tinjauan

BANGKOK, 8 Jamadilakhir 1443H, Selasa – Lebih 200,000 orang di Thailand menderita daripada stres akibat pandemik COVID-19 yang kini memasuki hampir dua tahun, dedah tinjauan oleh Jabatan Kesihatan Mental.

Ketua Pengarah Jabatan Kesihatan Mental, Dr Amporn Benjaponpitak berkata, penilaian dan tinjauan kesihatan mental dalam talian yang melibatkan lebih 2.5 juta orang itu menunjukkan 216,098 orang atau 8.38 peratus daripada responden mengalami tekanan.

Beliau berkata, 254,243 atau 9.86 peratus daripada responden terdedah kepada kemurungan manakala 140,939, atau 5.46 peratus berisiko membunuh diri.

“Kaji selidik itu menunjukkan 25,552 atau 4.16 orang mengalami keletihan yang memerlukan mereka mendapatkan penjagaan kesihatan mental,” katanya pada sidang media.

Dr Amporn berkata, pesakit dengan simptom susulan COVID-19 (long COVID) yang mengalami masalah kesihatan fizikal atau mental tiga bulan selepas jangkitan memerlukan penjagaan kesihatan mental.

Oleh itu, beliau berkata, Jabatan Kesihatan Mental dan Jawatankuasa Kesihatan Mental Kebangsaan mengambil langkah proaktif untuk menggalakkan kesedaran mengenai kesihatan mental dalam keluarga dan komuniti bagi mengurangkan risiko bunuh diri. – Bernama


Mussola sementara untuk penduduk terjejas banjir

MARAN, 23 Jamadilawal 1442H, Khamis – Agensi di bawah Jabatan Perdana Menteri (Hal Ehwal Agama) mengambil langkah proaktif mewujudkan mussola di pusat pemindahan bagi memudahkan penduduk beragama Islam yang terjejas banjir menunaikan solat.

Menteri berkenaan Datuk Seri Dr Zulkifli Mohamad Al-Bakri berkata keadaan rumah mangsa banjir yang tidak terurus serta dipenuhi lumpur membataskan mereka mengerjakan solat di kediaman masing-masing.

“Mussola ini diharap dapat membuatkan mereka melaksanakan ibadah dengan lebih selesa kerana ia turut dilengkapi kemudahan mengambil wuduk dan sejadah.

“Agensi kami seperti Yayasan Dakwah Islamiah Malaysia (Yadim) akan membantu mewujudkan mussola ini bagi mereka menunaikan solat dengan selesa, bagi pusat pemindahan di masjid dan surau kami akan membantu mencuci kawasan berkenaan,” katanya kepada pemberita selepas melancarkan mussola di pusat pemindahan Taman Maran Jaya, di sini hari ini.

Turut hadir Timbalan Menteri Perumahan dan Kerajaan Tempatan merangkap Ahli Parlimen Maran Datuk Seri Dr Ismail Abdul Muttalib.

Sementara itu, Zulkifli berkata semua agensi di bawah kementeriannya kini menggembleng tenaga untuk menyampaikan bantuan kepada mangsa banjir di negeri-negeri yang terjejas.

Beliau berkata selain Yadim, Yayasan Pembangunan Ekonomi Islam Malaysia (Yapeim), Yayasan Taqwa, Jabatan Kemajuan Islam Malaysia dan Pusat Pungutan Zakat diarah mengagih bantuan kepada mereka yang terlibat.

“Masing-masing mempunyai peranan, ada yang bantu dari segi makanan, pakaian, duit, kelengkapan, buku dan sebagainya, kami cuba bantu sehabis baik,” katanya.

Pada majlis itu, Zulkifli turut menyampaikan sumbangan peribadi dan makanan kepada 162 keluarga di pusat pemindahan banjir itu. – Bernama


Campur tangan politik punca masalah air Kelantan tak selesai

KOTA BHARU, 30 Rabiulakhir 1444H, Jumaat – Timbalan Menteri Besar, Datuk Mohd Amar Abdullah menafikan kerajaan negeri gagal mengurus masalah bekalan air bersih serta projek tebatan banjir di pinggir Sungai Kelantan.

Beliau berkata, kerajaan negeri sentiasa berusaha untuk menyelesaikan isu berkenaan dengan kemampuan dimiliki.

“Ini bukan kegagalan tetapi ia merupakan masalah yang terpaksa kita hadapi dan kita sentiasa berusaha untuk menyelesaikan masalah tersebut.

“Kalau kerajaan Pusat mengambil sikap terbuka dan mengetahui tanggungjawab bersama untuk membangunkan negeri saya percaya banyak masalah dapat selesaikan,” katanya seperti dilapor Harakahdaily.

Kelantan menandatangani Perjanjian Penstrukturan Semula Industri Perkhidmatan Bekalan Air pada 14 September 2016 bagi membolehkan kerajaan Persekutuan membantu Air Kelantan Sdn Bhd (AKSB) dari segi kewangan mewujudkan industri perkhidmatan air lebih mapan di Kelantan.

Menjawab soalan Datuk Mohd Adhan Kechik (UMNO-Bukit Bunga) pada sidang Dewan Undangan Negeri (DUN), hari ini, Mohd Amar berkata, kos untuk menyelesaikan masalah bekalan air di Kelantan sudah meningkat kepada RM5 bilion sekarang berbanding RM2 bilion enam tahun lalu.

Sepatutnya peruntukan itu diberikan melalui perjanjian penstrukturan semula industri perkhidmatan bekalan air di Kelantan.

Namun, katanya, harapan itu tidak kesampaian susulan dana tersebut tidak diberi atas sebab teknikal serta campur tangan politik sempit pada ketika itu.

“Selepas tandatangan (tahun 2016), dana RM2 bilion tidak turun ke Kelantan, ada isu teknikal, sekarang 2022 anggaran kos sudah meningkat untuk selesai masalah bekalan air.

“Jadi sebab itu kita kena perbetulkan politik terutama kawan-kawan kita berada dalam Barisan Nasional (BN), kena perbetulkan supaya boleh selesai,” katanya.


Jika PH menang PRU15, DAP akan berkuasa: M Saravanan

TAPAH, 28 Safar 1444H, Ahad – Sekiranya Pakatan Harapan (PH) memenangi Pilihan Raya Umum ke-15 (PRU15), DAP yang akan menentukan haluan pentadbiran negara, demikian dakwa Datuk Seri M Saravanan.

Menteri Sumber Manusia itu berkata, orang ramai perlu sedar DAP akan mendapat kerusi terbanyak jika PH menang dan Kerajaan Persekutuan tidak boleh dibentuk tanpa parti itu.

“Antara DAP, PKR, Amanah dan Muda, siapa yang anda rasa akan mendapat lebih banyak kerusi?

“DAP akan mempunyai kerusi terbanyak dan akan menentukan bagaimana negara ini dikendalikan,” katanya seperti dilapor The Star.

Beliau berkata demikian pada sidang media selepas melancarkan jentera Pilihan Raya Umum Ke-15 Barisan Nasional Tapah di Arena Merdeka, hari ini.

Mengulas lanjut, M Saravanan mendakwa, Datuk Seri Anwar Ibrahim pula tidak boleh menjadi Perdana Menteri tanpa sokongan daripada DAP.

“Akhirnya DAP akan (berkuasa) walaupun dia (Anwar) jadi Perdana Menteri,” katanya.

Beliau bagaimanapun berkata, perkara sebaliknya berlaku jika Barisan Nasional (BN) yang memenangi pilihan raya.

“Jika BN menang, Perdana Menteri akan memutuskan segala-galanya,” katanya.

Ketika ditanya sama ada BN yakin dengan kemungkinan berdepan DAP bagi kerusi Parlimen pada PRU15, M Saravanan yang juga Timbalan Presiden MIC berkata, DAP dan PH seharusnya tidak lagi diberi peluang untuk mentadbir negara.

“Kita telah melihat apa yang berlaku dalam tempoh 22 bulan memerintah dan bagaimana rakyat menderita.

“Rakyat boleh menilai parti mana lebih sesuai memimpin negara secara aman.

“Saya dapat lihat ramai rakyat Malaysia sedar hanya BN dan UMNO yang mempunyai DNA untuk jaga kebajikan rakyat, seperti yang dilihat di Johor dan Melaka (pilihan raya negeri),” katanya.


Kejam! Tentera Zionis tembak mati pemuda Palestin

RAMALLAH, 9 Safar 1444H, Selasa – Seorang rakyat Palestin terbunuh manakala 16 yang lain cedera ketika serbuan tentera Israel di Jenin, Tebing Barat diduduki pada Selasa.

Mohammad Musa Saba’na, 29, ditembak mati oleh tentera rejim Zionis ketika serbuan secara besar-besaran ke bandar berkenaan.

Kementerian Kesihatan Palestin mengesahkan, 16 orang cedera akibat tembakan peluru hidup dan telah dimasukkan ke hospital.

Tentera negara haram Israel dalam satu kenyataan mendakwa, pihaknya memasuki Jenin untuk merobohkan kediaman pelaku serangan tembakan di Tel Aviv pada April.

Tentera mengepung dan memaksa penduduk keluar sebelum meneruskan untuk meroboh serta meletupkan apartment milik keluarga Raad Hazem.

Pertempuran berlaku antara pemuda Palestin dan tentera Israel ketika serbuan itu, yang mengakibatkan pembunuhan Saba’na serta kecederaan 16 yang lain dengan peluru hidup sementara seorang dilaporkan kritikal. – Agensi


Tolak ahli politik main sentimen perkauman

BANGI, 23 Zulhijjah 1444H, Rabu – Ahli politik yang cuba membangkitkan sentimen perkauman demi meraih sokongan mesti ditolak kerana berisiko menghalang perpaduan rakyat.

Presiden Persatuan Patriot Kebangsaan (PATRIOT), Datuk Mohd Arshad Raji berkata, sepatutnya kita menjadi negara contoh dan model yang berjaya menyatupadukan rakyat berbilang kaum.

“Malang sekali, kita masih bertelagah dan tidak dapat pastikan identiti yang sebenar.

“Meskipun negara sudah mencapai 66 tahun kemerdekaan masih ada pihak yang mempolitik dan mempersoalkan perbezaan kaum dan agama,” katanya.

Beliau berkata, rakyat sepatutnya mengambil pengajaran dengan peristiwa berdarah 13 Mei dan kebangkitan Komunis pada 1968 hingga 1989 yang mengorbankan ramai rakyat.

Sehingga kini, katanya masih ada dalam kalangan orang politik sekarang yang mengungkit peristiwa 13 Mei dan menyalahkan satu pihak sahaja.

Justeru katanya, Gabungan Patriotisme dan Perpaduan Kebangsaan (GPPK) yang terdiri daripada 60 badan bukan kerajaan (NGO), tidak akan berpihak kepada mana-mana parti politik atau menjadi alat untuk parti politik bertelagah.

Malah, gabungan ini menegaskan tidak akan berdiam diri sekiranya berlaku kepincangan angkara fitnah dan hasutan.


Sultan Selangor kesan ramai berdegil abai SOP normal baharu

BANGI, 16 Zulkaedah 1441H, Rabu – Sultan Selangor, Sultan Sharafuddin Idris Shah menzahirkan, kebimbangan selepas mendapati masih ramai rakyat di negeri ini yang mengabaikan amalan prosedur operasi standard (SOP) dalam mencegah penularan wabak COVID-19.

Istana Alam Shah dalam kenyataan memaklumkan, Sultan Sharafuddin bertitah, hasil pemerhatian baginda sendiri mendapati rakyat tidak lagi mematuhi garis panduan ditetapkan seperti pemakaian pelitup muka dan penjagaan jarak sosial ketika berada di tempat awam.

“Baginda sangat bimbang sekiranya masih ramai yang berdegil dan tidak mengamalkan normal baharu ini, gelombang kedua penularan akan muncul serta menjejaskan ekonomi dan kehidupan harian rakyat.

“Justeru, baginda menyeru semua rakyat terus mengamalkan disiplin tinggi dengan sentiasa memakai pelitup muka, membersihkan tangan menggunakan cecair pembasmi kuman atau sabun, dan mengamalkan penjarakan sosial sekurang-kurangnya satu meter.

“Jika tidak sihat atau sakit, jangan keluar ke tempat awam,” titah baginda, hari ini.

Sultan Sharafuddin bertitah, baginda tidak mahu rakyat terus hidup dalam suasana berisiko tinggi mendapat jangkitan dan seterusnya boleh mengakibatkan kehilangan nyawa.

Sehubungan itu, baginda menyeru rakyat agar menghargai jasa serta pengorbanan petugas barisan hadapan, khususnya di hospital serta tidak menambah beban tugas mereka.

“Selagi vaksin untuk COVID-19 belum ditemui, baginda berharap setiap rakyat berusaha sebaik mungkin untuk mematuhi SOP kerana ini sahaja cara yang terbukti berkesan bagi menghapuskan wabak berbahaya ini,” titah baginda.


Kena siasat ‘kacang hantu’ dalam JPN, Imigresen

BANGI, 15 Zulhijjah 1444H, Selasa – Datuk Seri Ahmad Zahid Hamidi tidak menolak kemungkinan wujud ‘kacang hantu’ dalam Jabatan Imigresen Malaysia (JIM) dan Jabatan Pendaftaran Negara (JPN) yang berada di bawah Kementerian Dalam Negeri (KDN).

Justeru, Timbalan Perdana Menteri itu bersetuju agar kedua-dua jabatan berkenaan disiasat bagi mengelakkan pertuduhan secara rambang.

Meskipun begitu, beliau menyifatkan adalah tidak adil untuk membuat tuduhan secara rambang atau mengaitkan seluruh jabatan itu melakukan amalan rasuah.

“Kita tidak wajar melakukan tuduhan secara rambang dan dalam perkara ini yang penting adalah keberkesanan terhadap langkah dilakukan kepada dua jabatan itu, mungkin ada kacang-kacang hantu.

“Kacang hantu ini memang wujud dan sentiasa wujud malah disebabkan kacang hantu ini, atau kerana nila setitik, ia merosakkan susu sebelanga.

“Justeru ia harus dibanteras dan saya amat bersetuju dengan Perdana Menteri (Datuk Seri Anwar Ibrahim) yang melakukannya, tetapi saya fikir tidak adil untuk menuduh seluruh jabatan,” katanya seperti dilapor media tempatan.

Beliau berkata demikian bagi mengulas kenyataan Perdana Menteri, Datuk Seri Anwar Ibrahim, bahawa JIM dan JPN sedang disiasat pihak berkuasa berhubung amalan rasuah dan salah guna kuasa.

Terdahulu, Anwar berkata, pihaknya menerima maklumat bahawa ada unsur salah guna kuasa di JPN apabila proses untuk mendapatkan sijil warga negara dikenakan bayaran tertentu oleh mereka yang layak mendapat status kewarganegaraan.

Bahkan katanya, masih ada kelompok kecil dalam JIM yang selesa dengan amalan lama khususnya pelakuan rasuah.

Pautan berkaitan;


Isu Mukhayyam: JAKIM lapor polis, dakwaan Nicole Fong berniat jahat

BANGI, 13 Zulhijjah 1441H, Isnin – Jabatan Kemajuan Islam Malaysia (JAKIM) mengecam tindakan pemilik akaun Twitter, Nicole Fong yang menyamakan program Mukhayyam kepada golongan lesbian, gay, biseksual dan transgender (LGBT) beragama Islam dengan amalan terapi pertukaran dari Barat.

Susulan itu, satu laporan polis telah dibuat berhubung kandungan media sosial bertarikh 30 Julai lalu di akaun Twitter Nicole, kerana membuat tuduhan palsu dan tidak berasas mengenai program berkenaan.

Ketua Pengarah JAKIM, Datuk Paimuzi Yahya berkata, tujuan laporan polis itu dibuat adalah supaya siasatan lanjut dilakukan terhadap tuduhan palsu berkenaan dan demi menjaga nama baik pihak kerajaan.

“JAKIM mengecam tindakan individu berkenaan yang telah menyamakan program mukhayyam tersebut dengan amalan terapi pertukaran dari Barat seperti terapi menggunakan kejutan elektrik, pembedahan, kahwin secara paksa dan rogol secara kolektif.

“JAKIM berpandangan tuduhan itu berbaur manipulatif, berniat jahat serta dilihat ingin menghalang dan menyekat hak kebebasan beragama warga muslim dalam kalangan komuniti LGBTQ yang ingin menjalani kehidupan yang lebih baik selari dengan tuntutan syariat,” katanya dalam kenyataan, hari ini.

Paimuzi menegaskan, pendekatan Program Mukhayyam anjuran JAKIM dan Jabatan Agama Islam Negeri (JAIN) adalah bersifat sukarela dengan pendekatan harmoni dan holistik yang menekankan aspek kerohanian, bimbingan, Fardhu Ain, kesedaran kesihatan, motivasi serta bimbingan kerjaya.

Difahamkan, program Mukhayyam ini berbentuk perkhemahan tiga hari dua malam untuk golongan berkenaan, diadakan lapan kali setahun.

Ia mula diperkenalkan JAKIM kira-kira empat tahun lalu sehingga kini berjaya menarik lebih 500 peserta.


COVID-19: 0.47 peratus kes baharu libatkan kategori 3 hingga 5

KUALA LUMPUR, 25 Rejab 1443H, Ahad – Sebanyak 129 kes iaitu 0.47 peratus daripada 27,299 kes baharu yang dicatatkan semalam terdiri daripada kategori tiga, empat dan lima, berbanding 156 kes pada Jumaat lepas.

Ketua Pengarah Kesihatan Tan Sri Dr Noor Hisham Abdullah berkata baki 27,170 kes (99.53 peratus) terdiri daripada kategori satu dan dua, dengan pertambahan kes baharu ini menjadikan jumlah kumulatif kepada 3,395,170 kes.

“Daripada 129 kes kategori tiga, empat dan lima yang dilaporkan; 32 kes tidak divaksin atau belum lengkap vaksinasi; 71 kes telah menerima dua dos vaksin COVID-19 tetapi belum menerima dos penggalak dan 26 kes telah menerima dos penggalak,” katanya dalam kenyataan hari ini.

Menurutnya, kes COVID-19 yang dimasukkan ke hospital pada 26 Feb (semalam) adalah sebanyak 1,624 kes dan daripada jumlah itu, 598 (36.8 peratus) adalah kategori tiga, empat dan lima; manakala baki 1,026 kes iaitu 63.2 peratus melibatkan kes daripada kategori satu dan dua.

Merujuk kepada jumlah kes sembuh, beliau berkata sebanyak 22,710 kes dilaporkan menjadikan jumlah kumulatif kes sembuh meningkat kepada 3,063,560.

Mengenai penggunaan katil Unit Rawatan Rapi (ICU) COVID-19 di hospital, beberapa negeri menunjukkan peratusan pengisian 50 peratus atau lebih iaitu Kelantan (94 peratus), Melaka (71), Johor (67) Kuala Lumpur (58), dan Putrajaya (50).

Sementara itu, Dr Noor Hisham memaklumkan Malaysia mula merekodkan lonjakan kes pada Minggu Epidemiologi (ME) ke-6/2022 dengan 115,032 kes iaitu peningkatan 167 peratus berbanding 43,062 kes pada ME ke-5/2022.

Beliau berkata sehingga 19 Feb, Malaysia melaporkan 950 kes varian Omicron melibatkan 764 kes jangkitan dari luar negara dan 186 kes penularan tempatan serta memaklumkan peningkatan kes ini turut dicatatkan negara ASEAN lain termasuk Singapura, Thailand, Indonesia dan Filipina.

Menurut kenyataan beliau, hasil data survelan genom SARS-CoV-2 untuk enam bulan lepas iaitu dari Ogos 2021 hingga Jan 2022 mencatatkan varian Omicron merangkumi 80 peratus daripada semua hasil penjujukan genom di Malaysia.

Walaupun varian Omicron ini menyebabkan gejala dan komplikasi lebih ringan berbanding varian lain, Dr Noor Hisham berkata antara langkah yang perlu dilaksanakan bagi melandaikan lekuk COVID-19 ini adalah degan meningkatkan liputan vaksin COVID-19.

“Langkah yang perlu diambil adalah meningkatkan liputan dos penggalak vaksin dalam kalangan dewasa; dan liputan vaksin COVID-19 dalam kalangan kanak-kanak 5 hingga 11 tahun.

“Selain itu, perkhidmatan Pusat Penilaian COVID-19 (CAC) di seluruh negara perlu dioptimumkan untuk rawatan pesakit COVID-19 bagi kategori 1 dan 2a dengan meningkatkan kapasiti CAC maya serta kesiapsiagaan perkhidmatan hospital dalam rawatan pesakit kategori 2b ke atas,” katanya. – Bernama


Mahdzir nafi wujud dua kelompok dalam UMNO

SHAH ALAM, 13 Jamadilakhir 1443H, Ahad – Tidak wujud sebarang kelompok dalam pucuk pimpinan parti dalam UMNO ketika ini, demikian tegas Naib Presidennya, Datuk Seri Mahdzir Khalid.

“Jangan wujudkan pandangan seolah-olah ada dua kelompok dalam UMNO kerana perkara tersebut tidak wujud.

“Sebagai Naib Presiden, saya boleh sahkan bahawa segalanya baik-baik saja di peringkat pusat,” katanya.

Beliau bagaimanapun mengakui urusan perjalanan parti dalam keadaan baik meskipun jawatan Perdana Menteri bukan disandang Presiden UMNO seperti tradisi sebelum ini.

Justeru, beliau berharap tidak ada pihak yang cuba mengadu domba pucuk pimpinan UMNO sehingga boleh mencetuskan pergolakan dalam parti.

“Kita berada dalam satu rangka kerja menuju Pilihan Raya Umum Ke-15 (PRU-15) dengan Presiden komited menguruskan parti ketika Naib Presiden menjadi Perdana Menteri, jadi saya tak nampak ada sebarang masalah ketika ini,” katanya seperti dilapor Astro Awani.

Semnetara itu, mengulas mengenai hubungan antara pucuk pimpinan tertinggi UMNO, Mahdzir mengakui ini kali pertama Naib Presiden parti dilantik menjadi Perdana Menteri.

“Apabila Naib Presiden jadi Perdana Menteri, Presiden uruskan parti.

“Dari setakat ini yang saya sebut Datuk Seri Ismail Sabri Yaakob sebagai Perdana Menteri, manakala Datuk Seri Dr Ahmad Zahid Hamidi adalah Presiden parti,” katanya.


TMJ mahu jumpa 779 guru enggan divaksin

JOHOR BAHRU, 13 Muharram 1443H, Ahad – Tunku Mahkota Johor, Tunku Ismail Ibrahim akan bertemu dengan Pengarah Pendidikan Johor dan kira-kira 779 guru yang menolak menerima vaksin COVID-19, bagi mencari penyelesaian isu berkenaan.

Menerusi hantaran di Twitter hari ini, Tunku Ismail berkata, pertemuan itu akan diadakan dalam masa terdekat.

“Saya akan berjumpa dengan Pengarah Pendidikan Negeri Johor dan guru-guru tersebut dalam masa terdekat.

“Keutamaan kami adalah untuk mengatasi pandemik ini secepat mungkin supaya rakyat, negeri boleh kembali dan meneruskan kehidupan seperti biasa,” titah baginda.

Kenyataan Tunku Mahkota Johor dibuat apabila seorang netizen berkongsi laporan media berkenaan seramai 779 guru di Johor menolak untuk menerima vaksin COVID-19.

Sebelum ini, Pengerusi Pendidikan, Penerangan, Warisan dan Budaya Johor, Mazlan Bujang memaklumkan mengenai perkara itu ketika menjawab soalan tambahan pada Persidangan Keempat DUN Johor yang ke-14.

Susulan itu, Jabatan Pendidikan Negeri Johor (JPNJ) akan membantu memberi penerangan kepada kumpulan guru terbabit mengenai kebaikan vaksin supaya mereka sedia menerima suntikan, katanya.


Fadhlina nasihat calon fokus, sabar jawab soalan SPM

BANGI, 28 Rejab 1444H, Isnin – Menteri Pendidikan, Fadhlina Sidek mendoakan kejayaan buat 403,637 pelajar yang mula menduduki peperiksaan bertulis Sijil Pelajaran Malaysia (SPM) 2022 hari ini hingga 15 Mac.

“Selamat maju jaya kepada semua dan saya doakan kejayaan pelajar SPM. Fokus, dengar dan sabar,” itu antara nasihat Fadhlina untuk calon SPM ketika melawat Sekolah Menengah Kebangsaan Jalan Empat, Bandar Baru Bangi sempena hari pertama peperiksaan bertulis SPM 2022, di sini hari ini.

Beliau berkata, lawatan itu adalah untuk memberi semangat kepada para pelajar SPM serta meninjau persiapan sekolah dan Lembaga Peperiksaan (LP).

Fadhlina berkata, anak perempuannya juga menduduki SPM dan sebagai ibu, beliau memastikan ada komunikasi setiap hari dengan anaknya serta memberi semangat kepadanya.

“Beliau (anak) sedikit sebak sebab tidak dapat bersama secara fizikal tetapi semangat dan doa itu sentiasa diberikan,” katanya.

Mengenai isu ujian mendengar Bahasa Inggeris (UMBI) peperiksaan SPM 2022 yang dijalankan pada 16 Februari lepas, Fadhlina berkata, LP telah memberi penjelasan bahawa proses merakam telah dilaksanakan lebih awal dan tidak timbul isu penggunaan pempengaruh TikTok dalam hal tersebut.

LP sebelum ini telah menafikan dakwaan menggunakan pempengaruh TikTok sebagai pelontar suara bagi UMBI SPM 2022 dan memaklumkan pelontar suara yang digunakan dalam membina item atau instrumen UMBI SPM 2022 terdiri dalam kalangan guru, pensyarah, murid sekolah atau penuntut universiti serta mereka yang berwibawa dalam berbahasa Inggeris.

Isu UMBI SPM 2022 tular menerusi media sosial apabila sesetengah warganet mempersoal kredibiliti pelontar audio yang didakwa adalah pempengaruh TikTok manakala calon peperiksaan pula berdepan masalah ketika ujian kerana pertuturan individu terbabit tidak jelas dan laju.

“KPM (Kementerian Pendidikan) dan LP memastikan isu integriti berjalan dengan betul dan mengambil kira semua aspek kesahan, kesahihan dan kredibiliti untuk suara yang direkod itu,” kata Fadhlina.

Dalam perkembangan lain, Fadhlina berkata, KPM telah selesai menjalankan siasatan berhubung vandalisme yang berlaku di sebuah sekolah di Pulau Pinang pada 18 Februari lepas selepas pelajar dan ibu bapa terbabit dipanggil serta melakukan intervensi oleh Jabatan Pendidikan Negeri (JPN) dan Pejabat Pendidikan Daerah.

Beliau berkata, kaunseling telah diberikan kepada pelajar terbabit dan KPM akan melihat hasil kaunseling untuk mengetahui punca pelajar tersebut bertindak sedemikian.

“Ini anak-anak kita, jangan kita putus asa. Ramai yang marah melihat (kejadian) itu tetapi mereka (pelajar) mesti diberi peluang didikan, teguran dan kaunseling berterusan.

“Isu ini harus ditangani bersama dan melakukan tugas sebagai ibu bapa, guru dan kaunselor untuk memastikan (pelajar) tidak ulangi perbuatan itu,” katanya.-  Bernama


SUHAKAM ingin iktiraf ‘gender ketiga’?

1. TINDAKAN SUHAKAM yang menawarkan ruang penyelidikan dalam usaha mengiktiraf Gender Ketiga di Malaysia sangat menghairankan. Kajian tersebut seakan satu usaha untuk pengiktirafan gender ketiga iaitu golongan transgender yang jelas bertentangan dengan syariat Islam.

2. Mungkin akan ada yang berkata: “Ini hanyalah sebuah kajian.” Namun pernyataan Dapatan Kajian (Research Outcome and Deliverables) dalam proposal penyelidikan tersebut jelas menyebutkan mengenai usaha untuk memberikan cadangan (recommendations) kepada pihak kerajaan untuk pengiktirafan Gender Ketiga iaitu kumpulan Transgender.

3. Usaha pihak SUHAKAM untuk menjalankan kajian untuk mengiktiraf golongan transgender ini adalah bertentangan dengan syariat Islam dan norma budaya di tanah air ini. Dalam Islam, Allah melaknat golongan lelaki yang menyerupai wanita begitu juga sebaliknya. Sabda Rasulullah ﷺ:

لَعَنَ اللهُ المُتَشَبهِينَ مِنَ الرّجالِ بالنّسَاءِ، وَالمُتشبِهاتِ مِن النّسَاءِ بالرّجَالْ

“Allah melaknat lelaki yang menyerupai wanita dan wanita yang menyerupai lelaki. (HR al-Bukhari).

3.1 Perlakuan seorang lelaki untuk menyerupai wanita sahaja telah dilaknat Allah, apatah lagi andai sekiranya seseorang itu tidak berjantina lelaki mahupun wanita? Apakah jantina ketiga ini?

4.  Dari satu aspek, penyelidikan pihak SUHAKAM untuk mengiktiraf gender ketiga ini sangat mirip dengan kerangka pemikiran barat yang melaungkan kerosakan ini melalui slogan hak asasi manusia. Bagaimana kerangka dan acuan pemikiran barat ini ingin diterapkan di Malaysia yang menjunjung Islam sebagai agama persekutuan?

5. Dalam menangani isu ini, Rasulullah melarang segala perbuatan yang menzahirkan jantina yang mengelirukan, yang tidak lelaki dan tidak seperti wanita. Malah Rasulullah melaknat mereka yeng berpakaian bercanggah dengan jantina asal mereka. Sabda Rasulullah:

لَعَنَ رَسُولُ اللَّهِ صَلَّى اللهُ عَلَيْهِ وَسَلَّمَ الرَّجُلَ يَلْبَسُ لِبْسَةَ الْمَرْأَةِ، وَالْمَرْأَةَ تَلْبَسُ لِبْسَةَ الرَّجُلِ

“Rasulullah melaknat lelaki yang berpakaian wanita dan wanita yang berpenampilan dengan pakaian lelaki.” (HR Abu Daud)

6. Andai berpakaian dengan pakaian dengan jantina yang bertentangan dengan jantina asal pun telah dilarang, apatah lagi mengiktiraf dan mewujudkan jantina baharu yang jelas bertentangan dengan syarak.

7. Kerosakan sebegini haruslah ditegur. Saya menyeru kepada pihak berautoriti agar menilai semula penyelidikan yang ingin dijalankan oleh pihak SUHAKAM ini. Mari bersama MACSA dalam membantah penyelidikan untuk mengiktiraf golongan gender ketiga ini melalui petisyen ini:

8. Adalah menjadi tanggungjawab seorang Muslim untuk mencegah tindakan mengiktiraf kemungkaran. Ini sesuai dengan sabda Rasulullah:

ما من قومٍ يُعْمَل فيهم المعاصي، ثم يقدرون على أن يغيِّروا ثم لايغيروا؛ إلا ويوشك الله أن يعمَّهم بعقابٍ

“Tiada satu kaum yang melakukan maksiat, sedangkan ada dikalangan mereka yang mampu mencegahnya, melainkan akan dibimbangi keseluruhan mereka akan ditimpa azab ke atas kesemuanya” (HR Abu Daud)

Semoga Allah membimbing kita.

Prof Madya Dr. Ahmad Sanusi Azmi


Pinda Akta 342: Pendekatan ‘draconian’ KKM bakal undang padah

BANGI, 11 Jamadilawal 1443H, Khamis – Persatuan Pengguna Islam Malaysia (PPIM) menggesa kerajaan supaya tidak mengambil pendekatan berbaur ‘draconian’ menerusi cadangan pindaan Rang Undang-Undang (RUU) Akta Pencegahan dan Pengawalan Penyakit Berjangkit 1998 (Akta 342).

Menyifatkan langkah itu keterlaluan, PPIM berkata, pindaan akta berkenaan bakal mengundang padah dan memberi impak besar kepada rakyat yang baru menarik nafas lega setelah hampir semua aktiviti kembali dibuka.

Justeru, PPIM berkata, pihaknya memandang serius terhadap keputusan Kementerian Kesihatan (KKM) untuk membentangkan pindaan RUU yang bakal diluluskan sebelum sidang Parlimen bagi penggal ini berakhir.

“Kegiatan ekonomi yang membolehkan sebahagian besar rakyat menyesuaikan norma baharu akan menghimpit kembali keadaan mereka.

“Sebagai manusia biasa, dalam keadaan tertentu, pelanggaran undang-undang itu akan berlaku juga sama ada sengaja atau tidak disengajakan atau berada dalam keadaan terpaksa,” katanya dalam kenyataan, hari ini.

Katanya, jika pihak penguat kuasa gagal menggunakan pertimbangan yang wajar dan bersikap mencari kesalahan, maka akan ramai yang berdepan masalah apabila Akta 342 dilaksanakan.

“PPIM menyeru agar kerajaan tidak mengambil pendekatan yang berbaur ‘draconian’ ini yang bakal mengundang padah tetapi sebaliknya lebih mengambil langkah mendidik rakyat dengan bijaksana,” katanya.

Cadangan pindaan ini akan memberikan peruntukan kepada KKM untuk menaikkan denda salah laku Akta Kawalan dan Pencegahan Penyakit Berjangkit 1998.

Di bawah akta yang bakal dipinda itu, denda terhadap mana-mana kesalahan adalah termasuk tidak memakai pelitup muka atau tidak mengamalkan penjarakan sosial, pelanggaran perintah kuarantin dan terlibat dalam acara yang dilaran membabitkan perkumpulan ramai orang serta sesak.

Menerusi pindaan itu, individu yang melanggar perintah di bawah Akta 342 akan dikenakan kadar denda lebih tinggi daripada RM1,000 kepada RM100,000, manakala bagi syarikat korporat sehingga RM2 juta.


UPUOnline dibuka mulai esok

BANGI, 15 Rejab 1444H, Isnin – Permohonan kemasukan pelajar Sesi Akademik 2023/2024 ke program asasi, sijil, diploma dan Ijazah Sarjana Muda melalui UPUOnline akan dibuka bermula 7 Februari hingga 28 Mac depan bagi Fasa Pertama dan 15 Mei hingga 12 Jun depan bagi Fasa Kedua.

Permohonan dibuka bagi kemasukan ke 20 Universiti Awam (UA), 36 politeknik, 105 kolej komuniti dan empat Institusi Kemahiran Tinggi Awam (ILKA).

Kementerian Pengajian Tinggi (KPT) berkata, permohonan terbuka kepada pelajar lepasan Sijil Pelajaran Malaysia (SPM) dan Sijil Tinggi Persekolahan Malaysia (STPM) atau setaraf untuk semua program pengajian bagi permohonan Fasa Pertama manakala hanya program pengajian yang tidak bertemu duga dan atau ujian dibuka bagi permohonan Fasa Kedua.

“Selaras dengan hasrat kerajaan bagi meringankan beban rakyat dan meningkatkan akses kepada pendidikan tinggi, sukacita diumumkan bahawa kos sebanyak RM15 sebagai Bayaran Proses UPUOnline bagi mendapatkan Unik ID akan ditanggung sepenuhnya oleh KPT.

“Dijangkakan bahawa lebih 350,000 calon lepasan SPM dan STPM atau setaraf akan mendapat manfaat daripada inisiatif ini yang akan membawa kepada implikasi kewangan sebanyak RM5.25 juta kepada kementerian,” katanya dalam kenyataan hari ini.

KPT memaklumkan, semua calon yang berkelayakan dipelawa mengambil peluang tersebut bagi menyambung pengajian di peringkat pendidikan tinggi.

“Terdapat sebanyak 471 program pengajian ditawarkan kepada lepasan SPM dan 1,088 program pengajian ditawarkan kepada lepasan STPM atau setaraf oleh UA, politeknik, kolej komuniti dan ILKA seluruh negara,” katanya.


Ukraine haramkan import barangan dari Russia

KYIV, 8 Ramadan 1443H, Ahad – Kerajaan Ukraine mengharamkan import barangan dari Russia susulan perang yang tercetus antara dua negara itu sejak Februari lalu.

Wakil kerajaan ke Parlimen, Taras Melnychuk mengumumkan keputusan itu dalam siaran di Telegram selepas ia dimuktamadkan ketika mesyuarat Kabinet.

Kerajaan juga memutuskan untuk mewujudkan mekanisme Penyelarasan Logistik Pertanian dan kumpulan kerja bagi melindungi hak serta kebebasan warga Ukraine yang dipindahkan, kata Melnychuk.

Angka kematian orang awam dalam perang Russia-Ukraine meningkat kepada 1,766 orang dengan 2,383 cedera, menurut Pejabat Pesuruhjaya Tinggi PBB bagi Hak Asasi Manusia.

Jumlah rakyat Ukraine yang melarikan diri dari negara itu sejak permulaan perang juga telah melepasi 4.4 juta, menurut agensi pelarian PBB. – Agensi


COVID-19: 6 kes baharu hari ini

KUALA LUMPUR, 18 Muharram 1442H, Ahad – Kes positif COVID-19 kekal mencatat satu angka hari ini dengan enam kes baharu melibatkan tiga kes penularan tempatan dan tiga kes import.

Ketua Pengarah Kesihatan Tan Sri Dr Noor Hisham Abdullah berkata tiga kes penularan dalam negara itu membabitkan dua kes daripada Kluster Benteng LD dan satu kes Jangkitan Pernafasan Akut Teruk (SARI) yang dikesan di sebuah pusat perubatan dan sedang mendapatkan rawatan di Hospital Pulau Pinang.

Beliau berkata tiga kes import pula dilaporkan di Wilayah Persekutuan yang mendapat jangkitan dari Indonesia dan Bangladesh, dengan kesemua mereka merupakan rakyat asing.

“Ini menjadikan jumlah kes positif COVID-19 di Malaysia sebanyak 9,397 kes. Jumlah kes aktif dengan kebolehjangkitan COVID-19 pula 154 kes,” katanya dalam kenyataan mengenai perkembangan COVID-19 di sini, hari ini.

Beliau berkata terdapat dua kes pulih daripada COVID-19 hari ini, menjadikan jumlah kumulatif kes pulih sepenuhnya sebanyak 9,115 kes atau 97 peratus daripada jumlah keseluruhan kes. – Bernama


Iraq haram pengeluaran tunai, urus niaga dolar AS mulai tahun depan

BAGHDAD, 20 Rabiulawal 1445H, Jumaat – Iraq akan mengharamkan pengeluaran tunai dan urus niaga dalam mata wang dolar Amerika Syarikat (AS) mulai 1 Januari 2024, lapor agensi berita Reuters.

Langkah itu dibuat dalam usaha mengekang penyalahgunaan rizab mata wang asing dalam jenayah kewangan dan mengelakkan sekatan AS ke atas Iran.

Ketua Pengarah Pelaburan dan Kiriman Wang di Bank Pusat Iraq (CBI), Mazen Ahmed berkata, langkah itu bertujuan menghapuskan penggunaan haram kira-kira 50 peratus daripada AS$10 bilion yang diimport Iraq secara tunai daripada Rizab Persekutuan New York setiap tahun.

Katanya, ia juga adalah sebahagian daripada usaha meluas untuk mengurangkan ekonomi yang menyaksikan dolar AS lebih diutamakan berbanding mata wang tempatan oleh sebilangan penduduk terkesan peperangan dan krisis yang berulang selepas pencerobohan AS pada 2003.

“Individu yang mendepositkan dolar ke bank sebelum akhir 2023 akan terus dapat mengeluarkan dana itu dalam dolar pada 2024.

“Tetapi, dolar yang disimpan pada 2024 hanya boleh dikeluarkan dalam mata wang tempatan pada kadar rasmi 1,320 dinar,” katanya.

Kadar pasaran selari dinar Iraq – berada pada 1,560 dinar pada Khamis – kira-kira 15 peratus di bawah kadar rasmi.

“Jika mahu pindahkan. Buat pemindahan. Anda mahu kad dalam dolar? Di sini, anda boleh menggunakan kad di dalam Iraq pada kadar rasmi, atau jika anda ingin mengeluarkan tunai, boleh pada kadar rasmi dalam dinar.

“Tetapi jangan bercakap dengan saya mengenai dolar tunai lagi,” kata Mazen.

Sementara itu, Penyata Bank Pusat berkata, larangan pengeluaran dolar tunai hanya akan dikenakan kepada akaun yang menerima pemindahan daripada luar negara.

Iraq telah menyediakan platform untuk mengawal selia pemindahan wayar yang membentuk sebahagian besar permintaan dolar, yang dahulunya menjadi ‘sarang’ resit palsu dan transaksi penipuan bagi menyedut dolar ke Iran serta Syria – kedua-dua negara di bawah sekatan AS. – Agensi


Indonesia hantar bantuan ubat ke Gaza

JAKARTA, 21 Rabiulakhir 1445H, Ahad – Indonesia menghantar bantuan kemanusiaan pertama kepada rakyat Gaza membabitkan peralatan perubatan dan keperluan asas – yang mana pesawatnya sudah berlepas semalam.

Dua pesawat tentera yang membawa 21 tan bantuan terdiri daripada keperluan asas seperti kit perubatan, ubat, makanan, selimut, dan alat pembersihan air untuk hospital di Gaza.

“Tragedi kemanusiaan yang berlaku di Gaza tidak boleh diterima dan mesti dihentikan segera.

“Saya ingin mengulangi bahawa Indonesia akan sentiasa menyokong rakyat Palestin,” kata Presiden Indonesia, Joko Widodo.

Terdahulu beliau diiringi Menteri Luar Retno Marsudi dan Menteri Pertahanan Prabowo Subianto mengawasi penghantaran bantuan di Lapangan Terbang Tentera Halim Perdanakusuma.

Tambah Jokowi, pesawat kargo seterusnya dengan 30 tan bantuan dijadualkan dihantar dalam tempoh tiga hingga empat minggu akan datang.

Katanya, bantuan itu berdasarkan keperluan di Gaza, contohnya, pembersih air minuman, yang sukar diperoleh di sana.

Serangan kejam tanpa henti oleh rejim pengganas sehingga kini telah mengorbankan lebih 9,200 yang kebanyakan terdiri daripada wanita dan kanak-kanak manakala ribuan lain yang cedera. – Agensi


Jangan biar perbuatan hina institusi diraja berterusan

KUALA LUMPUR, 23 Syawal 1442H, Jumaat – Perbuatan menghina dan mempersenda institusi diraja menerusi media sosial dikhuatiri akan meranapkan prinsip kesetiaan terhadap raja dan negara dalam kalangan rakyat di samping meruntuhkan institusi raja berperlembagaan di negara ini.

Penyandang Kursi Institut Raja-Raja Melayu Universiti Teknologi Mara (UiTM) Prof Datuk Dr Shamrahayu Ab Aziz berkata maka mereka yang membuat kenyataan berunsurkan kebencian dan mendatangkan kecenderungan menghasut wajar dikenakan tindakan perundangan.

Beliau berkata isu memperlekehkan institusi diraja kelihatan semakin menjadi-jadi pada masa ini terutamanya di media sosial dengan menjadikan kebebasan bersuara sebagai alasan.

“Hak kebebasan bersuara dijamin dalam Perlembagaan yang mana membenarkan kita mempersoalkan pelaksanaan kuasa atau bertanya mengenai kebaikan atau kepincangan suatu tindakan yang dibuat oleh sesiapa sahaja termasuklah institusi diraja, namun ada hadnya.

“Sekiranya kebebasan bersuara itu dibuat dengan kecenderungan menghasut dan seterusnya menggalakkan kebencian kepada institusi diraja, maka itu tidak tergolong dalam kebebasan bersuara malah ia merupakan satu kesalahan di bawah undang-undang,” katanya dalam program Koresponden dengan tajuk ‘Kedaulatan Institusi Diraja Tidak Wajar Dipermainkan’, yang disiarkan menerusi Bernama TV di sini hari ini.

Beliau berkata terdapat hanya satu undang-undang di Malaysia setakat ini yang berkesan untuk kesalahan itu iaitu Akta Hasutan, bagaimanapun undang-undang itu sendiri sering dipersoalkan dan dicanang sebagai satu akta yang mengongkong kebebasan.

“Bila dikuatkuasakan, ramailah yang bersuara bahawa undang-undang itu menyekat kebebasan dan sebagainya, walhal ia sebenarnya bukan suatu yang di luar kerangka Perlembagaan… ia dibenarkan Perlembagaan mengikut peruntukan dalam Perkara 10 Fasal (4) contohnya.

“Perkara yang lebih baik ialah pihak pelaksana meneruskan pelaksanaan undang-undang itu cara berkesan dan efektif tanpa mengira suara-suara bising di luar asalkan ia menepati peruntukan undang-undang, sebelum membuktikan di mahkamah tentang kecenderungan menghasut tersebut,” katanya.

Shamrahayu berkata beliau percaya sikap negatif itu berpunca dari perubahan sosial yang berlaku dalam masyarakat akibat pengaruh globalisasi dan keterujaan mereka terhadap nilai rasionalisme dari luar negara, hingga sanggup melemparkan kata hinaan terhadap institusi diraja.

Beliau berkata ini menyebabkan sesetengah masyarakat bersikap sinikal bukan sahaja terhadap pasukan keselamatan atau pun Parlimen misalnya, tetapi sikap sinikal itu kini telah berjangit kepada monarki itu sendiri.

“Kita tidaklah menyatakan bahawa institusi diraja itu suatu yang maksum atau tidak boleh ditegur tetapi janganlah teruja dengan konsep demokrasi liberal yang tidak bertauladan kepada institusi warisan dan mengetepikan perundangan sendiri.

“Sebagai rakyat yang mendukung Rukun Negara, yang menjunjung keluhuran Perlembagaan dan mengamalkan kedaulatan undang-undang, maka sekiranya sesuatu titah itu tidak menyalahi Perlembagaan dan tidak melanggari apa-apa undang-undang hatta dalam apa perkara sekalipun sama ada ia berkaitan dengan politik, maka kita perlulah mentaatinya,” katanya. – Bernama


20 peratus penduduk Yaman derita sakit mental

SANA’A, 24 Safar 1442H, Ahad – 20 peratus daripada penduduk di Yaman menderita masalah kesihatan mental, kata Tabung Penduduk Pertubuhan Bangsa-Bangsa Bersatu (UNFPA).

Dalam kenyataan dikeluarkan pada Hari Kesihatan Mental Sedunia itu, UNFPA berkata, angka berkenaan adalah berdasarkan kajian yang dilakukan oleh Yayasan Kaunseling dan Pembangunan Keluarga pada tahun 2017.

Tambahnya, angka berkenaan itu juga dijangka meningkat akibat wabak pandemik COVID-19 selain peperangan yang tercetus hampir enam tahun di negara itu.

Dalam kenyataan sama, UNFPA berkata, jumlah pakar psikiatri yang ada tidak mencukupi malah beberapa perkhidmatan kesihatan mental telah tutup akibat pandemik.

Justeru, UNFPA menggesa masyarakat antarabangsa menghulurkan dana kewangan atau perkhidmatan kepada Yaman bagi menampung industri kesihatan mental pada tahun ini.

Sabtu lalu, pegawai media UNFPA di Yaman, Fahimia al-Fateh berkata, dana yang diperlukan bernilai AS$9 juta untuk program perlindungan wanita dan program psikologi sehingga akhir tahun ini.

Beliau turut memberi amaran sekiranya dana tidak diterima sehingga akhir bulan ini, 21 pusat yang memberi sokongan dan perkhidmatan psikologi akan ditutup di beberapa wilayah termasuk  Ibb, Taiz dan Hadhramout. -Agensi


Diskriminasi tempat kerja, bahas Belanjawan 2024 antara tumpuan Dewan Rakyat hari ini

KUALA LUMPUR, 1 Rabiulakhir 1445H, Isnin – Persoalan sama ada kerajaan berhasrat merangka suatu legislatif khas berhubung diskriminasi di tempat kerja, bakal dibincangkan pada persidangan Dewan Rakyat hari ini.

Menurut Aturan Urusan Mesyuarat menerusi laman rasmi Parlimen, perkara itu akan dibangkitkan William Leong Jee Keen (PH-Selayang) pada sesi soal jawab kepada Menteri Sumber Manusia, dengan cadangan perundangan itu antara lain bagi melindungi mereka yang mempunyai ketidakupayaan fizikal ataupun mental.

Pada sesi sama, Datuk Muslimin Yahaya (PN-Sungai Besar) meminta Menteri Pendidikan Tinggi menyatakan jumlah graduan Pendidikan Teknikal dan Latihan Vokasional (TVET) dari 2018 hingga 2023, serta bilangan yang sudah memperoleh pekerjaan dalam bidang latihan berkenaan.

Turut tersenarai soalan Datuk Seri Jalaluddin Alias (BN-Jelebu) yang mahu Menteri Pelaburan, Perdagangan dan Industri menyatakan jumlah jangkaan pelaburan asing pada 2024, serta kaedah kementerian itu menyeimbangkan pelaburan yang masuk di semua negeri  dan bukan hanya di Lembah Klang.

Persidangan hari ini juga tertumpu pada sesi perbahasan hari pertama Belanjawan 2024, selepas ia dibentangkan oleh Perdana Menteri, Datuk Seri Anwar Ibrahim pada Jumaat lepas.

Berdasarkan takwim Dewan Rakyat, Rang Undang-Undang Perbekalan 2024 itu akan dibahas di peringkat dasar selama lapan hari, sebelum sesi jawapan oleh menteri selama empat hari bermula 30 Oktober.

Ahli-Ahli Parlimen kemudian akan mengambil bahagian dalam perbahasan rang undang-undang berkenaan di peringkat jawatankuasa selama 12 hari bermula 6 November.

Ketika membentangkan Belanjawan 2024 bertemakan “Reformasi Ekonomi, Memperkasa Rakyat”, Anwar berkata, kerajaan memperuntukkan RM393.8 bilion atau 19.9 peratus daripada Keluaran Dalam Negara Kasar (KDNK) dengan tiga kementerian iaitu Kewangan, Pendidikan dan Kesihatan menjadi penerima utama.

Melalui jumlah peruntukan itu, beliau berkata, sebanyak RM303.8 bilion atau 77.1 peratus disalurkan kepada perbelanjaan mengurus (OE), manakala baki RM90 bilion diperuntukkan kepada perbelanjaan pembangunan (DE) dan RM2 bilion simpanan luar jangka.

Persidangan Dewan Rakyat kali ini berlangsung selama 32 hari bermula 9 Oktober hingga 30 November ini. – Bernama


Apa status Muafakat Nasional, terus lebur?

Oleh Zuhayati Yazid

BANGI, 27 Safar 1443H, Isnin – Muafakat Nasional (MN) sepatutnya diperkasakan lagi sekiranya UMNO dan PAS benar-benar membela agenda ummah termasuk mahu memenangi Pilihan Raya Umum Ke-15 (PRU15).

Jenama MN perlu dijadikan lokasi untuk menghimpunkan parti-parti Melayu dan Islam demi kesejahteraan rakyat terutama orang Melayu sendiri.

Malangnya, gagasan berkenaan yang kononnya diharapkan dapat membawa perubahan kepada kesatuan Melayu, terus tenggelam gara-gara krisis politik yang tidak berkesudahan.

Atas dasar itu, Pengarah Pusat Pengajian Perangsaraf Media dan Informasi UiTM, Prof Datuk Dr Ismail Sualman berpandangan, permuafakatan politik adalah platform terbaik untuk berbincang secara baik dan melupakan kepentingan sendiri demi ummah.

“Kita yakin muafakat politik ini bukan sahaja untuk parti tetapi untuk masa depan negara dan seluruhnya.

“Dalam hal ini, sepatutnya ketiga-tiga parti perlu teruskan muafakat bukan setakat PRU sahaja.

“Segala percanggahan sepatutnya dibincang secara baik, jika tidak hanya melemahkan parti-parti Melayu ini,” katanya kepada Ismaweb.net, hari ini.

Dr Sualman yakin percakaran antara parti politik utama negara hanya merugikan bangsa sekali gus menjejaskan semua pihak.

Keadaan ini sekiranya tidak diselesai akan menyusahkan rakyat dan menyebabkan parti terpaksa bergabung untuk membentuk kerajaan selepas ini.

“Ketika itu keadaan semakin sukar, semua tidak kena dan menjadi mangsa adalah rakyat yang terpaksa menganggung perpecahan sesama sendiri,” katanya.


BKM, Nazim Kajang anjur Kem Akil Baligh Puteri

BANGI, 30 Zulhijjah 1442H, Isnin – Susulan masih ramai remaja yang kurang arif mengenai pengurusan dan penjagaan diri selepas akil baligh, Biro Keluarga dan Masyarakat (BKM) dan Kelab Anak Hebat (NAZIM) Kajang telah menganjurkan program atau kem khas untuk remaja perempuan.

Kem Akil Baligh Puteri ini telah diadakan selama dua hari pada 31 Julai dan 7 Ogos lalu secara dalam talian dengan penyertaan lebih 160 peserta.

Pengarah program, Habibah Anuar berkata, kanak-kanak atau remaja perempuan yang sedang memasuki alam remaja perlu diberi kesedaran mengenai perubahan fizikal dan emosi yang menjurus kepada tarikan kepada jantina lain.

Untuk itu, sangat penting untuk ibu bapa memainkan peranan memberitahu mengenai akil baligh dan apa yang perlu mereka lakukan selepas mendepani fasa ini.

Tidak dinafikan, masih ada remaja yang tidak arif berkenaan pengurusan diri, antara puncanya pengabaian dari keluarga dan kerana kurang didikan awal berkaitan hukum agama.

Jadi, beliau tidak menolak kemungkinan kesannya boleh membawa kepada masalah sosial yang semakin berleluasa.

Justeru, seminar ini memberikan pendedahan awal mengenai situasi akil baligh dan kesedaran kepada remaja perempuan untuk menjaga kehormatan diri. Kita juga menjelaskan fiqh berkaitan darah wanita dan mandi wajib.

“Selain itu turut diperjelas mengenai sentuhan selamat dan tidak selamat yang biasa diterima ketika zaman kanak-kanak serta cara mengelaknya.

“Pada masa sama, ahli panel turut menghuraikan isu-isu pornografi dan cara mengatasinya serta mengenai fisiologi sistem pembiakan wanita, termasuk pendidikan seksualiti.

“Pendedahan ini sangat penting untuk mereka, zaman sekarang tidak sama dengan zaman dulu, apabila pendedahan media sosial semakin mengambil alih peranan ibu bapa,” katanya


UITM sedia gerak 15,000 warganya bantu mangsa banjir

SHAH ALAM, 25 Jamadilawal 1442H, Sabtu – Universiti Teknologi Mara (UiTM) bersedia menggerakkan 15,000 warganya termasuk alumni di bawah Misi Sukarelawan Pascabanjir untuk membantu mangsa banjir di beberapa negeri ketika ini.

Menurut kenyataan UiTM hari ini, misi itu merupakan inisiatif program UiTM Prihatin yang melibatkan kesemua kampus UiTM.

“Pihak UiTM berasakan bantuan pascabanjir ini amat penting dan memerlukan tenaga kerja yang ramai.

“Perkhidmatan dan bantuan yang akan dihulurkan ialah khidmat pembersihan pascabanjir di institusi-institusi dan rumah-rumah yang terjejas di kawasan yang berkenaan,” demikian menurut kenyataan itu.

Menurut UiTM, jawatankuasa bencana di setiap kampus cawangannya akan beroperasi 24 jam setiap hari dan bersedia menerima sebarang maklumat serta menghulurkan bantuan yang diperlukan, khususnya kepada warga UiTM yang terlibat dalam bencana itu.

Naib Canselor UiTM Prof Emeritus Datuk Dr Ir Mohd Azraai Kassim berkata inisiatif tersebut merupakan satu misi bantuan kemanusiaan yang perlu dilakukan bagi meringankan beban mangsa banjir.

“Bencana ini merupakan satu ujian untuk kita semua dan sekali gus menunjukkan semangat kebersamaan dan kasih sayang kita terhadap mereka yang terkesan, khususnya warga UiTM,” katanya dipetik oleh kenyataan itu.

Dalam pada itu, program UiTM Prihatin turut melancarkan Tabung Bencana Banjir dan sumbangan kepada tabung tersebut boleh dibuat melalui akaun amanah Bank Islam Malaysia Berhad (BIMB) 12177010005741.


JAWI siasat penganjuran ‘Thai Hot Guy’

KUALA LUMPUR, 29 Syaaban 1444H, Rabu – Jabatan Agama Islam Wilayah Persekutuan (JAWI) telah diarahkan untuk bekerjasama dengan pihak berkuasa bagi menjalankan siasatan berhubung penganjuran program melibatkan kumpulan dikenali sebagai ‘Thai Hot Guy’ yang dilaporkan akan berlangsung di sebuah premis di ibu negara pada 30 Mac ini.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata, penganjuran program itu adalah bertentangan dengan ajaran Islam serta tatasusila masyarakat.

“Dalam suasana umat Islam menyambut ketibaan bulan Ramadan yang dipenuhi dengan kemuliaan, penganjuran acara berkenaan adalah amat mendukacitakan serta tidak bertanggungjawab,” katanya.

Mohd Na’im berkata, selaku pihak berkuasa agama di Wilayah Persekutuan, JAWI tidak akan berkompromi dengan sebarang perbuatan yang bertentangan dengan ajaran Islam serta undang-undang yang sedang berkuat kuasa.

Beliau berkata pihaknya juga telah menerima laporan serta maklum balas masyarakat berkaitan penganjuran acara itu yang akan diadakan di sebuah premis di Jalan Tun Razak di sini.

Ahad lepas, poster pelancaran acara itu yang menampilkan lelaki berpakaian wanita disiarkan di media sosial, sekali gus mengundang reaksi negatif pelbagai pihak.


Pendekatan dakwah Islamiah perlu ikut peredaran masa, persekitaran

KOTA BHARU, 7 Safar 1442H, Jumaat – Pendekatan dakwah Islamiah harus mengikut arus semasa serta bersesuaian dengan persekitaran supaya dapat menyampaikan mesej sebenar tentang agama Islam, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

Beliau berkata perkara itu merupakan matlamat utama pihaknya untuk menyampaikan kepada setiap lapisan masyarakat bahawa agama Islam itu indah dan tidak dianggap ekstrem.

“Kita mahu menonjolkan Islam itu sifatnya sesuai sepanjang masa dan semua tempat. Justeru, dakwah perlu dilakukan dalam bentuk penuh hikmah dan kebijaksanaan.

“Pada masa sama, dakwah itu boleh membawa kepada rasa Islam itu indah dan tidak dianggap ekstrem sehingga menzahirkan kebencian atau permusuhan dengan sesiapa sahaja,” katanya kepada pemberita.

Beliau ditemui selepas merasmikan Hari Terbuka Yayasan Dakwah Islamiah Malaysia (Yadim) Peringkat Negeri Kelantan, di Dewan Jubli Perak, di sini, hari ini.

“Sebagai contoh bila kita datang berdakwah di Kelantan, kita perlu memahami denyut nadi rakyat orang kampung di negeri ini dan pendekatan mana yang lebih sesuai. Di negeri lain pula mungkin pendekatan lain yang lebih sesuai berbanding pendekatan yang kita gunakan di Kelantan,” jelas Zulkifli.

Selain itu, beliau berkata penyampaian dakwah Islamiah juga perlu diperbetulkan semula dengan penuh kesopanan dan tatasusila memandangkan sifat murni itu dilihat sudah banyak terhakis dalam kalangan umat Islam.

Dalam perkembangan lain, Zulkifli berkata satu anjuran seminar khusus mengenai pengurusan kewangan dalam menunaikan umrah, bakal diadakan bagi mengelakkan individu menjadi mangsa penipuan pakej umrah.

Beliau menjelaskan selain daripada wujudnya pihak tidak bertanggungjawab menjalankan kegiatan pelanggaran pakej umrah, terdapat segilintir individu yang tersalah mengatur jangkaan kewangan mereka sebelum menunaikan umrah.

“Satu memang ada jenis (pengendali pakej umrah) kaki menipu tetapi saya lihat jumlah itu amat sedikit. Kedua, kerana ada yang tersilap dan tersalah dalam jangkaan kewangan seperti ambil (pakej) dahulu selepas itu pengurusan tak betul, kemudian sudah membuat pembayaran hotel tetapi tak dapat, begitu juga dengan tiket kapal terbang, maka duit habis tetapi tak selesai.

“Maka, ini kami syorkan satu lagi seminar yang kita nak memperkuatkan tentang bagaimana cara pengurusan kewangan, kita boleh panggil Agensi Kaunseling dan Pengurusan Kredit (AKPK) serta pengendali umrah yang benar-benar berjaya untuk menonjolkan (perkara) seperti itu,” katanya.

Beliau diminta mengulas serta memberi nasihat kepada orang ramai susulan laporan berita yang menyatakan sebanyak 3,883 pelanggaran pakej umrah antara pengelola dan jemaah direkodkan bagi 2012 hingga 2018, melibatkan jumlah tuntutan lebih RM24.1 juta. – Bernama


Israel seksa lagi penduduk Palestin, rampas tanah, cabut pokok zaitun

TEBING BARAT, 11 Muharam 1444H, Selasa – Pihak berkuasa pendudukan Israel, semalam memulakan proses merampas tanah dan pokok zaitun milik rakyat Palestin di selatan Tebing Barat yang diduduki, lapor agensi berita Wafa.

Suleiman Jaafreh, seorang penduduk bandar Tarqumiyah, yang terletak di barat laut Hebron, memberitahu Wafa, jentolak tentera Israel memusnahkan 12 dunam (3 ekar) tanah milik Mohammad Jaafreh dan mencabut berpuluh-puluh pokok zaitun yang ditanam lebih lima tahun lalu.

Pokok zaitun adalah simbolik keterikatan Palestin dengan tanah mereka.

Tahan kemarau, tumbuh di bawah keadaan tanah yang buruk, dan hidup serta berbuah selama beribu-ribu tahun, pokok-pokok itu mewakili rintangan dan daya tahan Palestin dalam menghadapi pendudukan Israel.

Sementara itu, ketua Suruhanjaya Penentangan Tembok dan Penempatan, Hasan Breijieh berkata, arahan perobohan telah dikeluarkan oleh pihak berkuasa Israel kepada penduduk kampung berhampiran Sair, bagi memperluaskan jalan yang digunakan oleh penceroboh haram.

Penduduk Palestin di Kota Lama Hebron diganggu setiap hari oleh peneroka haram dan tentera pendudukan yang bertujuan untuk memaksa mereka keluar dari rumah mereka untuk menubuhkan penempatan haram Yahudi sahaja di kawasan itu.

Pergerakan hak asasi manusia Israel Peace Now menganggarkan bahawa kira-kira 666,000 peneroka tinggal di 145 penempatan besar dan 140 pos tentera di Tebing Barat yang diduduki, termasuk Baitulmaqdis Timur.

Undang-undang antarabangsa menganggap Tebing Barat dan Baitulmaqdis sebagai “wilayah yang diduduki”, dan semua aktiviti penempatan di sana adalah haram.

Israel, bagaimanapun, membezakan antara pos-pos luar dan penempatan yang mendakwa kedua-duanya sebagai bentuk penjajahan yang sah. – Agensi


Langkah Anwar: Mengucap panjang! Mujur istana selamatkan keadaan

BANGI, 25 Safar 1442, Selasa – “Nasib baik Istana Negara cepat mengeluarkan kenyataan, jika tidak sudah tentu kita semua terpedaya dengan dakwaan Datuk Seri Anwar Ibrahim,” kata pendakwah bebas, Prof Dr Mohd Ridhuan Tee Abdullah.

Beliau berkata demikian ekoran kesal dengan situasi dan kenyataan yang dikeluarkan Presiden PKR itu sebentar tadi, setelah dengan yakinnya mengatakan bahawa beliau sudah mempersembahkan dokumen jumlah sokongan seramai 120 Ahli Parlimen kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Walhal, pada hakikatnya, katanya lagi, Anwar hanya mengemukakan jumlah Ahli Dewan Rakyat yang didakwa menyokong beliau dan tidak mengemukakan senarai nama untuk mengukuhkan dakwaan tersebut.

“Mengucap panjang saya. Wayang apakah yang sedang dimainkan ini? Perkara sebegini serius pun tidak dibuat begitu serius.

“Sebelum ini, beliau ada menyebut bahawa dalam majlis mengadap YDPA, beliau akan mempersembahkan keterangan lengkap mengenai jumlah majoriti Ahli Parlimen yang kukuh dan meyakinkan seperti mana yang disebut sebelum ini.

“Ternyata, kenyataan beliau agak bercanggah?,” katanya dalam satu kenyataan, hari ini.

Prof Mohd Ridhuan Tee berkata, rakyat yang berpandukan kepada Rukun Negara, Kesetiaan kepada Raja dan Negara, pastinya akan jauh lebih mempercayai titah diraja daripada kata-kata mainan orang politik.

“Sudah-sudahlah. Banyak lagi kerja kita. Rakyat sudah bosan dengan permainan ini. Banyak masa dan tenaga habis begitu sahaja.

“Sedih tengok wartawan, sanggup bersusah payah berjemur, menanti di luar Istana untuk mendapatkan bahan berita, sehingga YDPA mencemar duli, menghulurkan sarapan untuk mereka.

“Tunggu punya tunggu, rupanya kenyataan berita yang diberikan sekadar hampas.

“Berhentilah daripada permainan politik ini. Kita, sebagai rakyat marhaen sudah letih dengan tindak-tanduk pemimpin politik yang menjengkelkan ini,” katanya.


Lebih 70 peratus penggunaan katil rawat kes COVID-19 di Kedah

ALOR SETAR, 21 Ramadan 1442H, Isnin – Kedah kini mencecah kapasiti lebih 70 peratus dalam penggunaan katil untuk merawat pesakit COVID-19.

Ini termasuk penggunaan untuk pesakit kes kritikal dan memerlukan bantuan pernafasan, kata Pengerusi Jawatankuasa Kesihatan dan Kerajaan Tempatan negeri, Datuk Dr Mohd Hayati Othman.

“Saya dimaklumkan penggunaan katil sekarang sudah mencapai lebih 70 peratus, sekiranya angka pesakit COVID-19 terus bertambah dan kes sembuh lambat, ia akan menyebabkan penggunaan katil turut bertambah.

“Jadi kita perlu katil simpanan sekurang-kurangnya 30 peratus lagi untuk menampung kes baharu yang tidak dapat kita jangka,” katanya seperti dilapor BHOnline.

Beliau berkata, keadaan itu agak membimbangkan berikutan kes COVID-19 semakin meningkat sejak kebelakangan ini.

Ketika ini, hospital yang mempunyai kelengkapan merawat kes COVID-19 serius adalah di Hospital Sultanah Bahiyah (HSB) Alor Setar dan Hospital Sultan Abdul Halim (HSAH) Sungai Petani.

“Pesakit yang didapati berada dalam keadaan kritikal dari daerah lain akan dibawa dan dirawat di dua hospital berkenaan yang mempunyai kemudahan bersesuaian untuk kes COVID-19,” katanya.

Selain HSB dan HSAH, terdapat juga hospital swasta di negeri ini yang mempunyai kelengkapan dan turut memainkan peranan merawat pesakit COVID-19.

“Sebab itu kerajaan perlu melaksana Ordinan Darurat kerana apabila dikuat kuasa, hospital swasta boleh diarah dibuka bagi diguna membantu kerajaan merawat kes COVID-19,” katanya.


Texas umum kes pertama cacar monyet babitkan kanak-kanak bawah 2 tahun

HOUSTON, 19 Muharam 1444H, Rabu – Seorang kanak-kanak dipercayai menjadi kes jangkitan pertama melibatkan cacar monyet.

Pegawai Tertinggi Harris County, Lina Hidalgo berkata, kanak-kanak tersebut yang berusia di bawah dua tahun telah diuji positif.

Pusat kawalan dan pencegahan Penyakit (CDC) kni sedang menunggu pengesahan terakhir dan akan mengambil masa selama seminggu bagi mengesahkan virus berkenaan.

“Kanak-kanak itu berada dalam keadaan baik hanya mengalami ruam di badan namun kesihatannya stabil.

“Keluarga kanak-kanak berkenaan telah memberikan kerjasama sepenuhnya bagi membuat pengesanan punca penyakit tersebut,” katanya.

Lina bagaimanapun menegaskan pihak hospital kini sedang melakukan pengesanan kontak rapat dengan bantuan keluarga kanak-kanak terbabit.

Malah pihak hospital bersedia menawarkan vaksin kepada ahli keluarga dan sesiapa sahaja yang mempunyai hubungan kontak rapat.

Katanya, kanak-kanak berkenaan tidak pernah berada di pusat jagaan harian atau sekolah serta tiada ahli keluarga lain yang menghidap virus itu.

Setakat ini, kira-kira 270 kes cacar monyet di kesan di Harris Country. – Agensi


Sekolah dibuka mulai 1 Mac

KUALA LUMPUR, 7 Rejab 1442H, Jumaat – Sesi persekolahan secara bersemuka yang ditangguhkan sebelum ini susulan peningkatan kes COVID-19 akan bermula pada 1 Mac ini, kata Menteri Kanan Pendidikan, Senator Datuk Dr Radzi Jidin.

Beliau berkata, keputusan itu melibatkan murid prasekolah, Tahun Satu dan Tahun Dua, sementara untuk Tahun Tiga hingga Enam sesi akan bermula pada 8 Mac.

“Pelajar sekolah menengah di negeri Kumpulan A akan hadir ke sekolah pada 4 April manakala pelajar sekolah menengah di negeri Kumpulan B pada 5 April, iaitu selepas tamat sesi peperiksaan Sijil Pelajaran Malaysia (SPM) 2020,” katanya pada sidang media, di sini hari ini.

Beliau berkata, keputusan membenarkan pelajar sekolah rendah untuk mengikuti sesi persekolahan lebih awal adalah bagi memberi ruang kepada murid dan guru menyesuaikan diri dengan suasana norma baharu dan juga prosedur operasi standard (SOP) COVID-19.

Kumpulan A membabitkan sekolah di Kedah, Johor, Kelantan dan Terengganu manakala Kumpulan B melibatkan sekolah di Perlis, Pulau Pinang, Perak, Selangor, Negeri Sembilan, Melaka, Pahang, Sabah, Sarawak, Wilayah Persekutuan Kuala Lumpur, Labuan dan Putrajaya. – Bernama


Juruterbang helikopter hilang ditemui selamat

BANGI,15 Safar 1444H, Isnin – Helikopter bersama juruterbang yang terputus hubungan sejak semalam selepas berlepas dari Lapangan Terbang Sultan Abdul Aziz Shah, Subang ditemui selamat pagi ini.

Perkara itu disahkan Menteri Pengangkutan, Datuk Seri Wee Ka Siong selepas dimaklumkan Pihak Berkuasa Penerbangan Awam Malaysia (CAAM).

“Saya dimaklumkan juruterbang helikopter yang terputus hubungan dengan Pusat Kawalan Trafik Udara Kuala Lumpur semalam ditemui selamat di lokasi nahas sekitar Bidor jam 8.20 pagi tadi.

“Setinggi penghargaan diucapkan kepada pasukan TUDM, PDRM, Jabatan Bomba dan Penyelamat serta semua yang terbabit dalam SAR ini,” katanya dalam kenyataan, hari ini.

Ketika ini, katanya, pasukan penyelamat sedang berusaha untuk membawa juruterbang tersebut ke Hospital Ipoh untuk rawatan lanjut.

Ketua Polis Daerah Tapah, Superintendan Wan Azharuddin Wan Ismail berkata, sebanyak 10 anggota dan 197 anggota daripada Polis Diraja Malaysia (PDRM), Jabatan Bomba dan Penyelamat Malaysia (JBPM), Jabatan Pertahanan Awam Malaysia (JPAM), Pasukan Gerakan Am (PGA) Bidor, Jabatan Perhutanan, SMART Team terbabit dalam operasi pencarian.

“Selain itu, ia turut disertai unit dron, Pasukan Sukan Udara, Kelab Paramotor Sitiawan. Operasi pencarian turut dibantu satu helikopter daripada unit udara PDRM,” katanya.

Penerbangan helikopter Eurocopter EC120B dengan pendaftaran N409HH milik syarikat swasta itu dilaporkan gagal dihubungi KLATCC pada pukul 12.16 tengah hari semalam.

Helikopter yang dikendalikan seorang juruterbang dipercayai bukan warga tempatan itu berlepas dari Subang pada pukul 11.37 pagi dan dijadualkan tiba di Lapangan Terbang Sultan Azlan Shah (LTSAS) di Ipoh pada pukul 12.37 tengah hari.


Mesir perkenal dasar baharu wajibkan visa kepada rakyat Sudan

KHARTOUM, 22 Zulkaedah 1444H, Ahad – Mesir memperkenalkan dasar baharu yang memerlukan semua rakyat Sudan yang melarikan diri dari negaranya memiliki visa, selepas mengesan aktiviti yang menyalahi undang-undang termasuk penipuan visa.

Jurucakap Kementerian Luar, Ahmed Abu Zeid berkata, langkah itu adalah penarikan semula dasar sebelum ini yang membuat pengecualian visa kepada kanak-kanak, wanita dan lelaki warga emas.

Katanya, sejak April, lebih 200,00 rakyat Sudan melarikan diri ke Kaherah selepas krisis yang berlaku di negara itu.

Sejak pertempuran berlaku pada 15 April lalu, puluhan ribu rakyat melarikan diri ke negara-negara jiran dan kebanyakan mereka memilih Kaherah berikutan negara itu membenarkan wanita, kanak-kanak dan warga emas memasuki negaranya tanpa menggunakan visa.

Namun, selepas mendapati banyak pelanggaran undang-undang dilakukan rakyat Sudan, keadaan memaksa pihak berkuasa mengeluarkan dasar baharu.

Bulan lalu, sebelum perubahan dasar tersebut, seorang pelarian, Lugain Mahmoud bersama suami dan adik lelakinya antara ribuan yang terperangkap di luar Konsulat Mesir di Wadi Halfa, Sudan untuk mendapatkan visa.

Dia kini kehabisan wang ketika menunggu visa, namun tidak berhasrat meninggalkan suami dan adik lelaki walaupun sebahagian ahli keluarganya selamat berada di Kaherah, ketika ini. – Agensi


Individu positif COVID-19 akan dibenar mengundi

KUALA TERENGGANU, 16 Rabiulawal 1444H, Khamis – Individu yang positif COVID-19 namun tidak kritikal, akan dibenarkan mengundi pada Pilihan Raya Umum Ke-15 (PRU15).

Ketua Pengarah Kesihatan Tan Sri Dr Noor Hisham Abdullah berkata bagaimanapun individu tersebut perlu mematuhi prosedur operasi standard (SOP) ketat yang akan diumumkan oleh Suruhanjaya Pilihan Raya (SPR) kelak.

Menurut beliau pihaknya telah bermesyuarat dengan SPR bagi mengesyorkan beberapa cadangan untuk dimasukkan sebagai SOP bagi memastikan pilihan raya berjalan lancar dan selamat.

“Akan ada saluran khas untuk mereka (yang positif COVID-19) nanti, tidak akan bercampur dengan orang lain.

“Pemakaian pelitup muka dan pelindung muka juga penting selain sanitasi. Pemakaian pakaian perlindungan peribadi (PPE) lengkap kami tak cadangkan dalam SOP,” katanya ketika ditemui pada Sambutan Hari Penglihatan Sedunia 2022 Peringkat Kebangsaan di Taman Tamadun Islam (TTI) di sini, hari ini.

Dalam perkembangan lain, Dr Noor Hisham berkata Kementerian Kesihatan Malaysia (KKM) juga telah melakukan persiapan menghadapi banjir termasuk menyediakan petugas di lokasi pusat pemindahan sementara (PPS) dan mengenal pasti lokasi yang mempunyai pesakit berisiko.

Katanya petugas akan memastikan aspek kebersihan di PPS terjaga dan melakukan saringan bagi mengelak risiko jangkitan pelbagai penyakit yang berbahaya.

“Untuk pesakit dengan kes berisiko seperti buah pinggang yang memerlukan rawatan hemodialisis pula, KKM dah kenal pasti awal kedudukan mereka supaya rawatan tak putus (terhenti) ketika banjir.

“Kami ada data mereka dan kami ada juga data tempat mana yang perlu kami tingkatkan perkhidmatan jika berlaku banjir,” katanya.

Menurutnya lagi, sebanyak 552 daripada 2,891 Klinik Kesihatan di seluruh negara dikenal pasti berisiko dilanda banjir, namun langkah alternatif telah diambil bagi menghadapi masalah terbabit. – Bernama


Mossad Israel rekrut rakyat Malaysia culik anggota Hamas

KUALA LUMPUR, 21 Rabiulawal 1444H, Selasa – Ejen perisikan Israel sekali lagi melancarkan perang sedunia mereka terhadap anggota Pergerakan Perjuangan Islam Palestin (Hamas) di negara ini.

Bagaimanapun mereka telah menukar strategi dengan tidak meninggalkan kesan pembabitan.

Memetik laporan New Straits Times, mereka dipercayai merekrut aset tempatan untuk membantu rejim Zionis memburu anggota Hamas di Malaysia.

Baru-baru ini, ejen Mossad telah membabitkan rakyat tempatan untuk mengesan dan menculik dua lelaki Palestin yang dipercayai aset Briged Hamas al-Qassam.

Dalam operasi penculikan di tengah-tengah Kuala Lumpur, pasukan itu memintas dua warga Palestin sejurus selepas jam 10 malam pada 28 September, apabila kedua-duanya mahu memasuki kenderaan yang diletakkan berhampiran Jalan Yap Kwan Seng di sini.

Sebuah kenderaan berwarna putih memandu ke arah mereka dan empat lelaki keluar menuju ke arah tempat duduk pemandu.

Mereka memukul sambil mengheret mangsa ke dalam kenderaan lain dan memberitahu ‘Bos mereka mahu bercakap dengannya’.

Seorang lagi warga Palestin cuba membantu rakannya namun diberi amaran supaya menjauhkan diri.

Apabila menyedari bahawa ia kemungkinan tindakan ejen Israel, dia berlari ke hotel berdekatan untuk mendapatkan bantuan daripada anggota keselamatan yang ditempatkan di sana, ketika kenderaan utama memecut bersama mangsa .

Warga Palestin kedua membuat laporan di balai polis Dang Wangi kira-kira 40 minit selepas penculikan.

Sementara itu, warga Palestin yang diculik dipukul dalam kenderaan.

Penculiknya mengambil telefon bimbit mangsa dan memaksanya membuka kata laluan.

Mangsa berbohong kepada mereka bahawa telefon bimbit itu milik rakannya.

Difahamkan, penculik itu membuang telefon bimbit itu ketika memecut ke arah Kuala Langat kerana bimbang dikesan.

Sambil diikat dan ditutup mata, mangsa Palestin dibawa ke sebuah bilik di sebuah chalet di di daerah itu, di mana penculik – dikenali sebagai rakyat Malaysia – mengikatnya pada kerusi.

Satu panggilan video telah dibuat di hadapan mangsa. Dalam talian itu terdapat dua lelaki, dipercayai warga Israel, yang awal pembukanya kepada mangsa ialah: “Anda tahu mengapa anda berada di sini.”

“Ejen yang melakukan penculikan mungkin salah berkomunikasi dengan pengendali Israel.

“Beberapa rakyat Malaysia yang lain ada menunggu di chalet dan membiarkan rakyat Palestin yang lain melarikan diri… walhal, dia akan menjadi tangkapan berharga,” kata sumber yang mengetahui kes itu.

Mereka juga gagal menutup muka, pengawasan asas dalam mana-mana operasi rahsia malah nombor plat pada kenderaan yang digunakan juga dipercayai asli.

Di chalet itu, sebuah lagi bilik dengan susunan yang sama untuk mangsa kedua telah disediakan.

Selama 24 jam berikutnya, mangsa disoal siasat dan dipukul oleh ejen apabila jawapannya tidak memuaskan hati Israel.

Sementara itu, seorang daripada ejen sedang berhubung terus dengan seorang lagi warga Israel, melaksanakan arahannya.

“Orang Israel ingin tahu mengenai pengalaman beliau dalam pembangunan aplikasi komputer, kekuatan Hamas dalam membangunkan perisian, anggota Briged Al-Qassam yang beliau kenali dan kekuatan mereka,” katanya.

Sementara itu, polis segera menjalankan siasatan kes itu dan berjaya mengesan laluan kereta yang membawa mereka ke chalet.

Difahamkan, ketika pasukan polis menyerbu bilik itu, soal siasat sedang dijalankan dan lelaki Israel di hujung talian yang keliru seketika dengan kekecohan yang berlaku, kedengaran berkata: “Hello! Hello!”, sebelum talian ditamatkan.

Soalan terakhir yang ditanya oleh pihak Israel kepada mangsa sebelum polis menyerbu masuk ialah siapa di kalangan pimpinan tertinggi Hamas yang pernah bertemu rakannya.

“Jika polis Malaysia tidak bertindak pantas, mangsa berkemungkinan hilang,” kata sumber itu.

Mangsa yang trauma mengalami kecederaan di bahagian badan, kepala dan kaki, kini telah meninggalkan Malaysia.


Pegawai penjara Israel positif COVID-19, dua tahanan Palestin dikuarantin

TEL AVIV, 9 Zulhijjah 1441H, Khamis – Dua tahanan di penjara Ramon telah dikuarantin setelah pengumuman darurat diumumkan, lapor agensi berita Wafa.

Wabak COVID-19 dikhuatiri menular lebih cepat berikutan keadaan penjara yang tertutup.

Menurut Palestin Chronicle, perkara itu dibangkitkan apabila dua penjaga penjara Israel disahkan positif wabak berkenaan.

Kedua-dua pegawai penjara itu menjalani ujian COVID-19 setelah tahanan Palestin Mohammad al-Hazeen didapati positif virus itu, sehari selepas beliau dibebaskan dari penjara sama.

Sebelum ini, Mahkamah Tinggi Israel pada minggu lalu memutuskan bahawa tahanan Palestin tidak berhak mendapat perlindungan sosial akibat wabak COVID-19.

Mahkamah berkenaan menolak petisyen dilancarkan Pusat Undang-Undang untuk hak minoriti Arab, Adalah yang menggesa rejim Tel Aviv melaksanakan garis panduan perlindungan COVID-19 untuk 450 tahanan Palestin di penjara Gilboa.

Kira-kira 222 tahanan Palestin dilaporkan maut di penjara Israel sejak 1967, manakala lima daripadanya meninggal dunia pada tahun ini.

Menurut angka rasmi Palestin, lebih dari 5,500 rakyat negara itu kini dipenjarakan di seluruh Israel. -Agensi


Turkiye batal lawatan menteri Sweden kerana protes Islamofobia

ANKARA, 29 Jamadilakhir 1444H, Ahad – Turkiye membatalkan lawatan Menteri Pertahanan Sweden ke Ankara berikutan keputusan negara itu membenarkan protes berlaku di luar kedutaan Turkiye di Stockholm.

Sebelum ini, ahli politik Sweden-Denmark, Rasmus Paludan mendapat kebenaran untuk mengadakan tunjuk perasaan di luar kedutaan Turkiye di ibu negara Sweden, yang mana dia menyatakan hasrat untuk ‘membakar al-Quran’.

Menurut wartawan AFP, protes itu diteruskan seperti yang dirancang pada Sabtu di bawah kawalan ketat pihak polis.

Kira-kira 100 orang – termasuk sejumlah besar wartawan – berkumpul berhampiran kedutaan Turkiye di Stockholm.

Rasmus membakar kitab suci itu dengan pemetik api diikuti kecaman hampir sejam di mana dia menyerang Islam dan imigresen di Sweden.

“Jika anda tidak fikir perlu ada kebebasan bersuara, anda perlu tinggal di tempat lain,” katanya.

Menteri Luar Sweden, Tobias Billstrom menyifatkan provokasi Islamofobia itu adalah mengerikan.

“Sweden mempunyai kebebasan bersuara yang meluas, tetapi ia tidak membayangkan bahawa Kerajaan Sweden atau saya sendiri, menyokong pendapat yang dinyatakan,” katanya menerusi akaun Twitter.

Tahun lalu, rusuhan ganas berlaku di seluruh Sweden selepas Rasmus mengisytiharkan ‘lawatan’ ke Sweden merancang untuk melawat bandar dan pekan dengan populasi Islam yang besar dengan niat membakar naskhah al-Quran ketika bulan suci Ramadan.

Pada 2020, dia dijatuhi hukuman penjara sebulan selepas menyiarkan video anti-Islam di media sosial rasmi partinya.

Walaupun Rasmus telah membuat rayuan terhadap sabitan itu, Mahkamah Tinggi Denmark masih mengekalkan keputusan berkenaan. – Agensi


PAS Melaka gesa umat Islam boikot barangan dari India

BANGI, 10 Zulkaedah 1443H, Jumaat – Seluruh umat Islam di negara ini diseru memboikot barangan dari India sebagai tindak balas terhadap kenyataan dua ahli politik negara itu yang menghina Nabi Muhammad ﷺ.

Timbalan Pesuruhjaya PAS II negeri, Imran Abdul Rahman berpandangan tindakan itu wajar memandangkan individu terlibat masih berdegil enggan meminta maaf selain masih berterusan menghina Rasulullah ﷺ dan Islam.

“Tindakan Nupur Sharma dan Naveen Jindal itu tidak dapat diterima oleh umat Islam kerana kenyataan yang dibuat jelas menghina Islam keseluruhannya.

“Kalau setakat kita berhimpun dan mengutuk sekeras-kerasnya, ia tidak akan memberi kesan dan sebaiknya seluruh umat Islam di negara ini khususnya di Melaka, kita bersatu untuk memboikot barangan dari India.

“Kita seharusnya memberi tekanan kepada kerajaan India dan umat Islam sebenarnya tidak lagi boleh bertolak ansur dengan mana-mana pihak yang menghina bukan sahaja Nabi Muhammad tetapi Islam itu sendiri,” katanya selepas perhimpunan aman di pekarangan Masjid Al-Azim, Ayer Keroh, hari ini.

Perhimpunan tersebut adalah anjuran Pemuda PAS Melaka bersama wakil daripada 15 pertubuhan bukan kerajaan (NGO) Islam.

Sementara itu, Setiausaha Agung Pertubuhan Muafakat Ummah Melaka, Muhammad Najib Latif melahirkan rasa kesal dengan penghinaan yang dilakukan.

“Saya menyokong penuh cadangan daripada PAS Melaka untuk memboikot barangan yang diimport dari India sebagai tindak balas terhadap kontroversi yang dibuat oleh mereka,” katanya.

Sementara itu, Ketua Pemuda PAS Melaka, Muhammad Al Afiz Yahya berkata, tindakan menghina Nabi Muhammad ﷺ dilihat jelas cuba mencabar kedudukan Islam.

“Kenyataan dua individu itu telah mencetuskan gelombang kemarahan yang meluas di Asia Barat, selain dikutuk hebat oleh pelbagai negara sehingga Kuwait memunggah keluar produk India daripada rak jualannya,” katanya.


Jantina ketiga: Tiba masa objektif, individu dalam SUHAKAM dirombak

BANGI, 5 Zulkaedah 1442H, Rabu – Sebagai antara agensi kerajaan, Suruhanjaya Hak Asasi Manusia Malaysia (SUHAKAM) sewajarnya berperanan memperjuang dan mempertahankan aspirasi negara serta watan seperti termaktub di dalam Perlembagaan Persekutuan.

Bagaimanapun, suruhanjaya itu dilihat hanya menjadi suara golongan liberal yang sentiasa memperjuangkan kebebasan hak asasi tanpa sempadan yang akan merosakkan nilai dan maruah masyarakat beragama serta berbudaya di negara ini.

Atas sebab itu, Ikatan Muslimin Malaysia (ISMA) Kuala Lumpur menyifatkan sudah tiba masa kewujudan, objektif dan individu di dalam SUHAKAM dirombak.

Ini kerana, sehingga kini tumpuan dan kerja SUHAKAM tidak menjurus kepada mengangkat aspirasi negara dan watan, kata Ketua Perhubungan ISMA Kuala Lumpur, Dr Osman Md Rasip.

“Tindakan SUHAKAM yang ingin melaksanakan kajian ‘Feasibility of Having Third Gender in Malaysia’ adalah sangat tidak wajar dan bertentangan dengan agama, budaya dan undang-undang Syariah negara ini.

“Apa yang jelas, hasil kajian ini nanti akan menjadi garis panduan kepada perubahan dan keabsahan golongan ‘gender ketiga’ dari segi legislatif,” katanya dalam kenyataan, hari ini.

Sebelum ini, Gabungan Pertubuhan Masyarakat Sivil Malaysia bagi Proses Semakan Berkala Sejagat (MACSA) dan Pertubuhan-Pertubuhan Pembela Islam (PEMBELA) membantah kajian yang diusul suruhanjaya itu.

Ini kerana nyata dapatan kajian (Research Outcome) dan kaedah menyampaikan dapatan kajian (Deliverables) bertentangan dengan agama, budaya dan undang-undang Syariah.

SUHAKAM menetapkan bahawa apa pun dapatan kajian, ia mestilah menjadi asas membentuk ‘Law Reforms’ atau meminda undan-undang sedia ada ke arah pengiktirafan transgender sebagai gender ketiga di Malaysia.

Ini termasuklah undang-undang dalam pelbagai enakmen Syariah yang terpakai di seluruh negara.

Mengulas perkara itu, Dr Osman berkata, walaupun Malaysia menerima Deklarasi Universal Mengenai Hak Asasi Manusia 1948 (UDHR), namun ia tidak boleh bertentangan dengan Perlembagaan dan budaya nasional.

Apatah lagi, katanya, di dalam UDHR tidak dinyatakan berkaitan dengan ‘gender ketiga’.

“Kami menyokong penuh usaha-usaha NGO Islam seperti MACSA dan PEMBELA yang mengutuk tindakan SUHAKAM menjadi suara golongan liberal memperjuangkan keabsahan golongan ‘gender ketiga’ dari segi legislatif,” katanya.


Cukuplah dijajah beratus tahun, kenapa kita pula pijak negara sendiri?

BANGI, 26 Zulhijjah 1441H, Ahad – Setiap warga Malaysia bertanggungjawab menjaga nama baik dan menumpukan taat setia kepada negara, tegas Pensyarah Kanan Pusat Sains Kemanusiaan (PSK), Universiti Malaysia Pahang, Dr Hasnah Hussiin.

Beliau berkata, rakyat perlu memainkan peranan mengekalkan identiti bangsa Malaysia, bersama-sama berganding bahu, sentiasa bekerjasama, bertolak ansur, mengamalkan toleransi dan hormat pada undang-undang negara.

Tidak kira apa pekerjaan daripada pemerintah hingga rakyat, semua mempunyai tanggungjawab untuk negara, katanya.

“Walaupun kerjaya berbeza, semuanya pelengkap kepada pembangunan negara.

“Tidak kira sama ada seseorang itu ahli politik, pemimpin, doktor, peguam, guru, pengutip sampah, peniaga atau posmen, semuanya bertugas untuk negara,” katanya dalam satu artikel yang disiarkan BH Online, hari ini.

Beliau meluahkan rasa kesal kerana kebelakangan ini dapat dilihat rakyat menghina negara sendiri di negara luar atau menulis perkara tidak baik mengenai negara sendiri, termasuk perbuatan menghina Jalur Gemilang.

“Ini sangat tidak bermoral kerana sebagai warganegara kita seharusnya menjaga nama baik negara atau dengan perkataan lain, kita wajib menjaga rumah kita.

“Hentikan perbuatan memijak atau menterbalikkan Jalur Gemilang, menghina institusi dan pemimpin, agama serta segala perbuatan yang boleh merosakkan negara kita sendiri,” katanya.

Beliau menegaskan, semua perbuatan tidak bertanggungjawab ini akan terpalit kepada diri dan negara juga.

“Orang luar pula ketawa kerana kita sendiri yang merosakkan negara.

“Cukup negara terjajah beratus tahun, membiarkan kepala pemimpin dan rakyat dipijak. Hari ini, kita pula yang memijak negara sendiri?

“Kalau dahulu kita dapat lihat nenek moyang bergadai nyawa mengusir penjajah, hari ini kita tidak perlu bergadai nyawa memikul senjata, tetapi duduk, bekerja, bantu dan sokong pemimpin perkasakan agenda negara,” katanya.


Senarai barangan mewah dikenakan cukai sedang diperhalusi

GEORGE TOWN, 6 Syaaban 1444H, Isnin – Senarai barangan mewah yang akan dikenakan cukai seperti yang dicadangkan dalam Belanjawan 2023 sedang diperhalusi.

Timbalan Menteri Kewangan, Steven Sim berkata, kerajaan masih memperhalusi definisi barangan mewah serta kadar dan perlindungan sebelum mengumumkannya sewajarnya.

Beliau mengulangi bahawa Cukai Barang Mewah, yang dicadangkan Perdana Menteri, Datuk Seri Anwar Ibrahim ketika membentangkan Belanjawan 2023 pada Jumaat, akan dilaksanakan tahun ini.

“Beg tangan mewah dan jam tangan mewah adalah beberapa contoh. Tunggu pengumuman. Kami sedang mengusahakan garis masa,” katanya seperti dilapor New Straits Times.

Ditanya sama ada barangan mewah itu juga terdiri daripada pakaian mewah, dompet, kereta sport, basikal mewah dan juga barang kemas, Sim berkata, semua butirannya sedang diperhalusi.

Terdahulu, Anwar yang juga Menteri Kewangan berkata, kerajaan mahu mengambil pendekatan yang lebih progresif sebagai langkah baharu untuk meluaskan asas cukai kepada mereka yang berkemampuan.

Cadangan itu, bagaimanapun, telah menimbulkan kebimbangan daripada pemain industri pelancongan, dengan ramai yang bimbang ia akan melumpuhkan daya tarikan negara sebagai pusat membeli-belah pelancong.

Presiden Persatuan Peruncit Malaysia, Datuk Andrew Lim berkata, cukai sebegitu hanya akan memudaratkan industri pelancongan memandangkan negara terpaksa berhadapan dengan saingan kuat daripada negara jiran.

“Kerajaan sepatutnya membantu peruncit dan industri pelancongan untuk menarik lebih ramai pelancong dengan kuasa perbelanjaan untuk merangsang ekonomi Malaysia,” kata Lim.

Ia juga dilaporkan bahawa aktiviti membeli-belah oleh pelancong antarabangsa merupakan sumber pendapatan utama negara, menyumbang 33 peratus daripada RM86.1 bilion dalam penerimaan pelancongan pada 2019.


Peneroka haram Israel cetus malapetaka di kebun Palestin

TEBING BARAT, 11 Rabiulawal 1443H, Isnin – Serangan ganas dilakukan peneroka haram Israel terhadap penduduk serta kampung Palestin yang mengutip hasil pokok zaitun bukan sesuatu yang baharu.

Bagaimanapun, serangan yang meliputi pukulan ke atas petani dan kemusnahan pokok – mendahului permulaan musim memetik buah zaitun secara rasmi pada 12 Oktober lalu di Tebing Barat yang diduduki – meningkat secara intensif dalam seminggu terakhir.

Menurut pemerhati tempatan, kawasan yang paling disasarkan adalah di utara Tebing Barat yang diduduki, di sekitar kampung di selatan bandar Nablus dan Salfit.

Ghassan Daghlas – yang memantau keganasan penduduk di utara Tebing Barat – mengatakan kepada Al Jazeera bahawa mereka mencatatkan 58 serangan sejak awal musim, termasuk sembilan di perkampungan Burin di selatan Nablus sahaja.

“Ini bukti bahawa ada peningkatan serangan. Kami sudah 30 peratus memasuki musim memetik zaitun.

“Kini kami sudah berdepan 58 serangan di utara (Tebing Barat),” kata Daghlas, yang menggambarkan serangan itu sebagai ‘dirancang dan tidak spontan’.

Mengutip hasil pokok zaitun adalah aktiviti ekonomi, keluarga dan sosial utama bagi kebanyakan rakyat Palestin, yang mengambil cuti bekerja untuk menjaga tanah mereka, atau keluarga, jiran ataupun rakan mereka.

Antara 80,000 hingga 100,000 keluarga bergantung pada zaitun dan minyak zaitun sebagai sumber pendapatan utama atau sekunder.

Walaupun serangan peneroka adalah kerap – sering berlaku hampir setiap hari di kampung Palestin – jumlah dan intensiti serangan meningkat pada musim mengutip zaitun yang berlangsung hingga November.

Pada 12 Oktober lalu, peneroka mencabut 900 anak pokok zaitun dan aprikot, mencuri tanaman zaitun di kampung Sebastia, utara Nablus manakala 70 pokok zaitun lagi musnah di Masafer Yatta, selatan Hebron.

Di Awarta, timur Nablus, para peneroka menebang puluhan pokok zaitun pada 13 Oktober lalu dan menyemburkannya dengan bahan kimia.

Mereka turut menghancurkan sekitar 70 pokok zaitun, buah-buahan dan sayur-sayuran di al-Tuwani di selatan Hebron selain merosakkan kereta serta dinding di kampung Marda berhampiran Salfit. – Agensi


Polis siasat video tular guru tadika dera anak murid

SHAH ALAM, 12 Syaaban 1442H, Jumaat – Polis telah menerima laporan berhubung satu klip video yang tular dalam sosial media hari ini menunjukkan seorang guru tadika melakukan kekerasan ke atas anak muridnya.

Ketua Polis Daerah Shah Alam ACP Baharudin Mat Taib berkata laporan polis telah dibuat oleh ibu mangsa dan kes disiasat di bawah Seksyen 31 (1) Akta Kanak-kanak 2001.

“Saya mengesahkan laporan polis telah dibuat oleh ibu kanak-kanak tersebut,” katanya ketika dihubungi media hari ini.

Beliau berkata guru tersebut telah dipanggil bagi memberikan keterangan dan siasatan lanjut akan dijalankan pihak polis.

Video berdurasi 10 saat itu yang mencetuskan kemarahan orang awam memaparkan seorang guru wanita mengangkat dan menghempas seorang murid lelaki sambil disaksikan oleh murid-murid tadika yang lain. – Bernama


Hasil siasatan punca kematian Adib diketahui tak lama lagi

KUALA LUMPUR, 28 Rabiulakhir 1442H, Isnin  – Hasil siasatan terhadap penyebab kematian anggota bomba, Muhammad Adib Mohd Kassim akan dimaklumkan tidak lama lagi, Dewan Rakyat diberitahu hari ini.

Menteri Dalam Negeri Datuk Seri Hamzah Zainudin berkata, siasatan polis kini di peringkat akhir dan hasil siasatan akan dihantar kepada Jabatan Peguam Negara.

“Kedudukan sama ada (wujud) penyebab-penyebab sehingga berlaku kematian Adib, tidak lama lagi akan kita maklumkan kepada semua,” katanya ketika menggulung perbahasan Rang Undang-undang (RUU) Perbekalan 2021 peringkat jawatankuasa bagi kementerian itu, di sini.

Beliau menjawab isu yang dibangkitkan RSN Rayer (PH-Bukit Jelutong) yang bertanyakan tempoh selesai siasatan kematian Muhammad Adib.

Allahyarham Muhammad Adib, 24, yang juga anggota Unit Bantuan Perkhidmatan Kecemasan (EMRS) Balai Bomba dan Penyelamat Subang Jaya, menghembuskan nafas terakhir pada 17 Dis 2018, di Institut Jantung Negara ekoran kecederaan parah dialaminya dalam rusuhan di tapak Kuil Sri Maha Mariamman, USJ 25, Subang Jaya pada 27 Nov tahun sama.

Pada 27 September 2019, Mahkamah Koroner memutuskan kematian Muhammad Adib disebabkan perbuatan jenayah yang dilakukan lebih dua atau tiga individu yang tidak diketahui.

Sebelum ini, Polis Diraja Malaysia (PDRM) mencadangkan satu inkues diadakan semula berhubung kes kematian Muhammad Adib berikutan terdapat saksi baharu yang akan tampil memberi keterangan berhubung kematian anggota bomba dan penyelamat itu.  -Bernama


Kes COVID-19 meningkat, Turki masih perintah berkurung

ANKARA, 20 Rabiulakhir 1442H, Ahad – Turki memasuki perintah berkurung hujung minggu penuh pertama sejak Mei kerana kematian akibat coronavirus meningkat dua kali ganda.

Peningkatan ini dalam masa kurang dari tiga minggu hingga mencapai tahap tertinggi, dengan jangkitan harian kini antara jumlah tertinggi yang dicatatkan di seluruh dunia.

Jumlah kematian harian meningkat ke paras tertinggi 196 semalam, menjadikan jumlah sejak awal pandemik itu kepada 14,705.

Ahli politik pembangkang meragui sama ada angka kematian rasmi mencerminkan gambaran sebenar di negara mempunyai penduduk 83 juta.

Mereka mempersoalkan bagaimana jumlah di Istanbul hampir tinggi seperti yang dilaporkan untuk seluruh negara.

Semalam, Turki mencatatkan 31,896 kes baru, termasuk yang tidak simptomatik – turun dari 32,736 pada Jumaat lepas – jumlah harian tertinggi yang dilaporkan oleh Ankara sejak awal pandemik pada Mac lepas.

Selama empat bulan, Turki hanya melaporkan kes simptomatik setiap hari dan hanya melaporkan semua kes sejak 25 November.

Data sejarah untuk semua kes positif dan jumlah kumulatif masih belum tersedia.

Televisyen Turki menunjukkan dataran dan jalanan kosong pada Sabtu di bandar terbesar Istanbul – ibu kota Ankara – dan bandar ketiga terbesar Izmir, dengan hanya beberapa orang dan kenderaan keluar.

Menteri Dalam Negeri, Suleyman Soylu dipetik oleh agensi berita Anadolu milik negara sebagai berkata kebanyakan penduduk mematuhi peraturan perintah berkurung. – Agensi